Lifan-Z/Chinese-poetries-txt huggingface dataset:
历聘空寒六六天，更来洗耳听春泉。迅湍激石浮清磬，悬溜行沙写素弦。洞口林亭三四曲，洞中日月几千年。何人独得开收律，谱入宫商与世传。
岁月如流书似山，岂堪检点鬓毛斑。贫忧消耗记持少，场屋羁縻展拓难。事物无穷徒着眼，身心未了只长叹。直须种种从头扫，扫到和书也不看。
饮醉归时户欲扃，烟喧栖鸟噪荒荆。飘飖万里鹏程远，缥缈三山鹤驾轻。秋树凉生空过鹢，暮云光动海翻鲸。酒徒他日如相问，为拂尘埃看姓名。
重寻九锁蹑丹梯，回首空惊岁月移。风虎守阍宁易到，冰龙候路却先驰。松筠老去俱全节，猿鹤迎来尽故知。更拂栖真洞间石，弟兄同记胜游时。
三顾无人忆草庐，藻江文海竟何如。马卿早已羞逢掖，狗监谁能荐子虚。旷达嗣宗贫嗜酒，清高元晏老耽书。南州人物今如许，深惜霜林一夜疏。
山英藏水巧能欺，动地雷声发骇机。惊看玉渊千浪耸，挽回银浦一支飞。流霞未引松花酒，湔雪先沾槲叶衣。坐觉群仙生起色，倒倾蛟室泻珠玑。
青山九锁洞霄宫，真气澄鲜瑞雾浓。扈圣千龄开蕊馆，擎天一柱削琼峰。丹崖不见凌云凤，翠峡惊看跃雪龙。湔拂京华尘土累，冥鸿何处更求踪。
蛟鳄谗波偶脱身，洞霄真境浣妖氛。未妨贳酒余杭姥，重与题诗大涤云。何自玉关休战鼓，傥容琼馆秦炉熏。第忧负愧麑裘老，驯虎岩前有勒文。
廷评一石了狱事，谪仙一斗百篇诗。君才盘盘压今古，肯使英名夸昔时。浊醪妙理清有圣，此意岂复达士疑。我惭鼷腹怯鲸量，咄咄隠几成书痴。
楚材从古擅豪雄，况是长沙世著忠。鸣鹿三章新得句，抟鹏万里稳摩空。科名直寄文词表，事业相期气节中。畎亩平时忧国念，盍将长策沃宸衷。
嘉辰鸡戟瑞烟高，苍震丕承九庙祧。潮驾天吴彰海润，气涵云汉毓金昭。分阴资善时稽古，辨色含元日侍朝。欲识斯心仁寿处，谟参圣父五兵销。
南极秋中夜有辉，经旬先与玉衡齐。祥开游震天方眷，德懋元良日自跻。风爽铜声谐户御，月明银镂湿宫题。遥知侍宴欢鱼藻，曾忝宾筵漫舞酰。
千里潇湘秋气清，使星高并寿星明。云槎端向银河上，仙桂真从璧月生。好善优优乐正子，腾光焰焰李长庚。会看初度称觞后，径驾锋车入帝城。
绣衣持斧按蛮荆，三见门弧喜气盈。孟子能令棠粟发，不疑更使汉刑平。好将两手摩铜狄，长对三秋正玉衡。闻道中宵思贾傅，江湖未可老鳣鲸。
橘颗围仙饱紫芝，菊潭酿酒拍金卮。九秋沆砀成功日，六辔光华初度时。试问江湖劳漕挽，何如朝夕密论思。预知来岁生朝后，更著宫袍拜赤墀。
西山南浦气葱葱，夜拥长庚粲碧空。惠露昔沾江汉表，使星今照斗牛中。晚粳已喜霜前熟，宿麦应从雨后丰。十一州人还得饱，绣衣寿斚与民同。
支筇来访古林邱，转尽山腰俯碧流。峭壁千寻悬石磴，苍崖百尺护龙湫。行人迹断烟常暝，过鸟声闲意更幽。小憩已销尘俗虑，溪山奇绝是兹游。
雨断风回忽报晴，山颠初日挂铜钲。云烟藏迹千峰翠，草木增华两眼明。桑野枝空蚕杼歇，溪泉溜急水车鸣。鸟啼花笑浑如喜，此去山斋只一程。
东山风景压东吴，更筑书堂映碧梧。詹尹诗存家有宝，齐斋记外更无图。洗除纨袴为缃帙，扫荡膏粱入泽臞。早晚归舟行霅上，青灯深夜听伊吾。
客中春到不知春，庭草青青入眼新。对酒可无人作伴，照书却有雪为邻。雕盘玉笋传生菜，宝胜金花锡近臣。我已栖迟宁事事，有谁曾为叹长贫。
眼明仍见大江浮，贪看青山倚柂楼。落日鸡豚秋保社，轻风苹蓼晚汀洲。长征倦马思夷路，不下惊鸥避急流。亦有琅玕何所赠，漫歌平子侧身愁。
溪山适兴且闲行，绿藓苍苔任点裳。看镜已侵双鬓碧，忧时每觉寸心伤。驰名扰扰终安用，浩饮陶陶计亦长。千古英雄谁可问，累累邱陇水茫茫。
野塘古岸饱经行，风雨尘埃笑满裳。尊酒清江君意厚，片帆千里客怀伤。出门求益谋何拙，扫几观书味更长。归去飞篷试回首，一川烟水正微茫。
金椀轻抛入钓船，夜寒侵被不成眠。近传奏疏三千牍，今见新诗十二篇。故国音书凭过雁，江城烽火照晴天。移舟铁瓮城边去，信与名山旧有缘。
平湖万顷天无风，试上垂虹月满空。豁目直穷烟障外，诸峰浑出有无中。混同天地纤尘绝，倒影星辰万象雄。却笑三山游汗漫，恍然身世到蓬宫。
疏星残月尚朦胧，闲趁烟波一棹风。始觉舟移杨柳岸，直疑身到水晶宫。鸟鸦天际墨千点，白鹭滩头玉一丛。款乃一声回首处，西山横在有无中。
阙然不见怀千虑，特地相过无一言。平日交情如水淡，暂时客里似春温。酒随深浅有余味，事向细微无不论。漫道与君心莫逆，谁知朴直个中存。
拟乞四明幕下客，忽得严陵阙两年。造物故怜贫已甚，去家不费一篙船。世事低昂吾有分，人生出处亦关天。钓台高士不可尚，赢得桐江在眼前。
秋期载酒子云居，春柳还惊绿映渠。几欲出门阻风雨，半因居幕困文书。自违清隠三时久，空拟忧怀一日舒。想见湖边尝独立，不禁鸥鹭问何如。
何事贪乘逆水船，此心长向白云边。琴书篷底一樽酒，花柳江头三月天。逸兴只将诗句遣，清襟那就俗尘牵。簿书不到斑衣底，进学输君属壮年。
从君把酒炉峰下，去踏黄尘三见秋。别后便教诗社冷，梦中尤忆草堂幽。忽承珠玉联佳什，賸喜亭池添胜游。最想版舆频御处，山花庭草总忘忧。
潮回尽处晓江清，百丈滩头舟子情。饶我静观黄卷罢，为渠卧看白云轻。炫蓬滉漾龙蛇影，喧枕萧骚风雨声。无限青山饱秋色，去来谁暇与将迎。
一从驱迫入通阛，望渺江湖梦绕山。日堕红尘转湮没，天教群玉与跻攀。莫孤文字澹中趣，要识人情奔处间。多谢故人相警发，骊珠特地出沧湾。
初无家学赡三余，滥被君恩有此除。非取金华能占对，但令东观与观书。汗颜莫称英髦选，冷眼终输山泽居。自昔与君忧世切，只今何策塞侵渔。
两山对立着君三，山意无穷勿浪参。静底规摹随处有，忙时事业个中涵。移文肯为轻离北，采菊何尝索见南。会取孔门仁者意，等闲风月不虚谈。
湖上朝市两忘言，胜趣何须频出门。要并雪岩寻酒伴，更从梅隠觅诗魂。风低雁溆数行影，烟障凫波几叠痕。此意古来谁领得，可无同调与同论。
别时来悟合并难，君向湖山去不还。好语欲酬嗟侣少，空餐亡补愧官闲。身谋未肯忘箕颍，世虑无嫌付触蛮。幸有孤山陈迹在，倘来同踏石苔斑。
退之作文自天巧，读者未免加人私。纸尾连衔行雁鹜，同僚翻作刻木期。句读中分肯趣短，一辈抱睨何多为。自唐及今袭讹舛，文公有神应点嗤。
往来乌兔底匆忙，老去身心只自将。理栉不胜浑种种，翻书未了苦忙忙。情知世俗风光浅，日觉山林气味长。有负夙心依屺岵，更将余力事松篁。
自吾斋外付诸儿，除却诗书总不知。苔色上侵闲坐处，鸟声来和独吟时。十分秋气重阳近，一味天凉老者宜。调得身心能自慊，止吾所止复何疑。
我来不及赴重阳，孤负清幽独自芳。夹径也能随意白，出墙无柰著情黄。亟邀旧友将余玩，细酌新醪对汝尝。悬知靖节无人见，却见南山此意长。
所存诸子少知名，自古陈编浩莫程。未说合神老成子，谁传谈易杜田生。到头法语那能废，终久浮言自不行。只向孔门详答问，正涂坦坦甚分明。
岩泉潠洒著根纤，拳石相依自纠缠。土叶渐除青带冗，细茎初发绿毛鲜。一尘不许溷幽雅，百草谁能并洁娟。日课苍头注新汲，要移林壑在庭前。
黄云不似五云深，隠隠回环坐此林。峦阜几重遮入路，陇冈百里护来峰。单僧怜汝喧鱼板，漫叟便余玩鹤琴。茶罢策筇无个事，登高时复一长吟。
扶筇剥啄一山中，幽兴偏于此处浓。前屏树柯呈列岫，旁开林隙出奇峰。座迎夜月分吾石，栏度朝云对汝松。俗客不来人籁寂，省心时听数声钟。
桃李纷纷一饷花，风清月白老生涯。取之无尽山林藏，求而有余农圃家。游是理中无愧慊，乐吾心处是荣华。较他弦管凄凉地，卮酒杯羹总自奢。
崎岖鸟道开烟萝，长松偃蹇声荡摩。白龙怒吼挂绝壁，苍兕离立迎清波。枯筇拄破青苔色，雷雨收功神敛迹。穷源不得空归来，掬雪抟珠三太息。
二十年前过此间，旅囊羞涩笔头悭。时来山色与人好，我亦诗肠似海宽。旧事消除身后梦，新声惭愧路旁官。乘车衣锦浑闲事，留此功名竹帛看。
霍童山峰凡六六，不知仙子在何山。秋风万里一黄鹤，返照半林双白鹇。长剑气横霄汉外，飞泉影落画图间。自怜懒作朝阳客，访道寻真日往返。
风虎云龙岂偶然，信知盛世士多贤。虞庠教育蒙深泽，汉殿咨询愧首延。释褐遽沾琼宴宠，锡诗齐听玉音宣。爱君忧国平生志，敢负周王宴乐篇。
广行行实称才华，如节鸾和驭宝车。曾燕琼林天一幄，却吟玉蘂市三家。大篇追补唐诗阙，盛事常流鲁頖夸。别有冰姿延客住，白池賸种白莲花。
姑射山前雪照人，长安水畔态尤真。步摇翘玉中心整，璎珞涂金四面匀。常笑荼䕷藏浪蕊，独陪芍药殿余春。自从唐代来天女，直到平园见后陈。
食菜曾饕三百囷，种花重看一番新。洞仙旧赏轮无迹，工部高吟笔有神。叠雪雅宜歌白雪，送春仍欲买青春。向来伪帖今冰释，从此嘉名遍广轮。
暇日来游九锁山，登龙踞虎恣跻攀。方瞳皓豁小天下，仙隠清越非人间。秘籍琼科辉映簇，白云朱鹤镇长闲。洞中丹灶开还未，愿觅刀圭驻瘠颜。
家住南溪欲尽头，茂林修竹几清幽。菰蒲涨绿蛙专夜，树叶吹寒麦半秋。修褉从教非节物，舞雩元自有风流。明朝酒醒春犹在，更向长潭上小舟。
长因风木起悲酸，省墓归来痛忍言。虽得青衫联子贵，深惭白发负亲恩。璜溪犹有家居旧，萧寺寻来手泽存。墨迹依然逾二纪，摩挲尘壁黯销魂。
天作高山势已空，地开岩窦巧玲珑。卷成璆屋垂琼珮，擘破苍崖漱玉虹。云气拥时来座上，尘埃飞不到亭中。品题自有元郎句，我辈聊书一笑同。
羊肠路入最高峰，倦倚东风点瘦筇。芳草有情春意远，青山依旧暮云重。新来梵阁添奇观，前度诗人带老容。寄我此身天地里，梦回林杪一声钟。
丹崖之山丹气浮，葛洪老仙居上头。丹成一去几千载，至今猿鹤生清愁。丹井有泉石有拇，流芳直与天地久。我来问山山不知，坐费山僧一杯酒。
村南野老亦多伎，两鬓髼松状如鬼。嬴颠秦蹶了不闻，一心只向红炉里。风鞴在手金在镕，等闲变化天无工。日暮欢呼走妻子，买鱼沽酒歌春风。
西崖有虎凭其威，凛然百兽不敢窥。众山压倒势莫敌，磅礴万古谁能驱。乡人好利不知计，翦毛伐骨何太厉。安知此虎不汝欺，长作吾家一屏蔽。
吾乡葛氏真好奇，凿开石井山之湄。寒波清冽不受暑，主人爱取沁诗脾。百年兴废事非昔，莓苔剥落土花碧。我来拂拭已忘言，落叶西风秋析析。
长江百里浓于醅，天风吹作云涛堆。吾乡好事重佳节，龙舟两两争喧豗。今人不识灵均意，祇作龙舟多竞渡。汨罗旧事付苍烟，空有遗歌写哀些。
泽水回环六七里，中流拥出一廛市。桃花吹浪鳜鱼肥，红蓼翻风蟹螯美。渔郎业渔相忌猜，欲晓未晓江上来。举罾交错不知倦，款乃又入云涛堆。
遨游倦听水声潺，却爱灵岩引憩间。树拥倒晖穿嶂曲，风牵斜雨洒藤弯。半袈裟里须弥现，隙滹阿中法界宽。为纳千僧浑不见，欲于此地扣禅关。
厥初谁剖混沌壳，光明仅透天一握。龙门凿断工有余，劖划巉岩开洒落。我来沆砀千崖高，溜雨万丈声萧骚。岩上风烟岩下水，晚寻丹灶夜渔舠。
风沙一夜卷冥冥，晓色曈曚上翠屏。薄宦驱人成老大，佳时得酒慰飘零。红余晚树迷幽谷，绿涨晴波失远汀。却是崇山兼峻岭，看来浑不减兰亭。
一春鸠妇不停鸣，远岫云归喜得晴。水拍秧田钗股细，风吹麦陇浪纹轻。天应怜我倦行役，山亦多情互送迎。三十六峰如好客，相逢便觉眼增明。
虽无酒令与诗筹，喜约新盟访旧游。寒露正催黄菊晚，断云不锁碧山秋。机于空处鸥方下，节到寒时蝶也愁。聚散抟沙多少恨，一诗三叹寄汤休。
不因党论到元符，安得溪山著一儒。时有诎伸须直道，天开灵杰岂归愚。泉疏阴涧诗余派，手拓苍崖节转孤。自送江西仙袂远，神游应过此间无。
六年两度拜宸旒，换得青衫白上头。飞鹊祇因无树绕，穷猿何暇择林投。明知著脚当来误，几欲抽身不自由。安得有钱了官债，便无三径也归休。
松声欲动风声催，细非笙簧大非雷。松间便使无风起，亦有爽气如风来。傍松作楼古为务，小著轩楹省斤锯。楼低要与绿阴平，勿令高过松梢去。
浅水低坡几树苔，冷光摇动玉尘埃。横斜直似安排得，古怪多应折损来。洁白要须侵夜看，飘零却是被春催。闲来立断清风影，一片飞香落酒杯。
已见皇家日月安，更教远去不辞艰。若人岂谓元城在，有客先知御史还。风急满江皆白浪，雨收何处不青山。天心正欲扶宗社，为报慈闱得解颜。
尘埃几泯寸心清，晨起孤吟在水亭。晴景淡红烟景白，近山浓绿远山青。初因薄宦成羁旅，忽伴轻鸥落渚汀。安得数年居此地，待须长日补骚经。
玉琢孤峰压富沙，人行峰顶步云霞。溪流缓去几回曲，树色幽分无数家。翠拂寒烟平似水，红飘霜叶远如花。明朝重向城中望，对此孤峰应不差。
山城二月景如何，行处时时听踏歌。淡色似黄杨叶小，浓香如蜜菜花多。春容每到晴时改，天气偏从雨后和。好向溪头寻钓侣，小溪连夕涨清波。
古院嵚𡼭石作层，绿苔芳草近郊坰。溪流偶到门前合，山色偏来竹里青。静与黄蜂通户牖，闲将白鸟共沙汀。道人亦有能琴者，一曲清徽最可听。
星明残照数峰晴，夜静惟闻水有声。六月行人须早起，一天凉露湿衣轻。宦情每向途中薄，诗句多于马上成。故里诸公应念我，稻花香里计归程。
城中日日望南湖，乞得闲来访隠居。渐有秋霖篱菊长，才无暑气渚莲疏。壁间古画多贤像，案上尘编半佛书。未见主人逢稚子，不通姓字独踟躇。
秋在湖楼正可过，扁舟窈窕逐菱歌。淡云遮月连天白，远水生凉入夜多。已是高人难会聚，矧逢佳节共吟哦。明朝此集喧城市，应说风流似永和。
重重楼阁倚江干，岸草汀烟远近间。春水生时都是水，西山青外别无山。云归长若真人在，风过犹疑帝子还。自古舟船城下泊，几人来此望乡关。
游宦归来隔几春，清羸还是旧时身。养成心性方能静，化得妻儿不说贫。竹长新阴深似洞，梅添怪相老于人。亦知曾见高人了，近作文章气力匀。
近参圆觉境如何，月冷高空影在波。身健却缘餐饭少，诗清都为饮茶多。城居亦似山中静，夜梦俱无世虑魔。昨日曾知到门外，因随鹤步踏青莎。
出门闲步草萋萋，桑柘阴中亦有蹊。几树晴烟鶑啭早，一塘春水燕飞低。空如陶亮官为令，难学严陵住近溪。圣世幸时沾薄禄，不能辛苦又攀跻。
混沌分来便至今，纷纷巧事日成林。月明未免虾蟆食，秋至依然蟋蟀吟。自叹一身全是幻，谁能万事不容心。到君斋舍清如水，应使凡机尽弗侵。
维舟拂晓步平沙，晚泊云根第一家。新取菜蔬沾野露，旋编篱落带山花。门前相对青峰小，屋后流来白水斜。可爱山翁无一事，藤墙西畔看蜂衙。
才倾一盏碧澄澄，自是山妻手法成。不遣水多防味薄，要令曲少得香清。凉从荷叶风边起，煖向梅花月里生。世味总无如此味，深知此味即渊明。
是谁曾种白玻璃，夐绝寒荒一点奇。不厌垅头千百树，最怜窗下两三枝。幽深真似离骚句，枯健犹如贾岛诗。吟到月斜浑未已，萧萧鬓影有风吹。
客路归时雨似烟，归来还近菊花天。寸心不到青云上，一事难成白发前。风外松声如昨夕，竹间梅蘂接新年。闲来得句频相送，自有高人住屋边。
扬旌遥指历阳城，霜淡晴天鼓角明。步骑打围秋草绿，舳舻传唱晓江平。岸分南北人烟近，地控东南羽檄清。牧守只今非易予，九重渊默待盈成。
矮檐风雨送蜗牛，有客来夸百尺楼。阖郡池台皆下瞰，背城湖海亦全收。清时未放徒高卧，半世胡为故倦游。解尽橐金君计决，月明长笛起渔舟。
青阳初动小春华，尽道葱茏晓气佳。卿月早随良月诞，绣衣元属衮衣家。仙方养就双瞳碧，和气分成两脸霞。看取调羹消息好，年年长带早梅花。
接物温温笑满眉，步趋登降亦委蛇。非关饰貌邀人誉，祇是存心不自欺。王导果能恢德业，谢公端可镇浇漓。圣明天子崇恭俭，合向中朝正羽仪。
黛拂蛾眉两月弯，虚亭著与小三间。吾翁先见如樗里，此老遗思比岘山。千仞远峰和我瘦，一庭芳草伴春闲。登临涕落当年事，不见仙人玉雪颜。
春事年年兴不穷，野塘冰泮雪初融。烧痕仿佛草萌绿，树影扶疏梅萼红。莫恨一生今老大，还知万事本虚空。饥餐渴饮存吾道，尺雪今年贺岁丰。
老去而今技已穷，在人胸次要陶融。三杯村酒兄和弟，一岁春光绿换红。兀坐悠悠闲度日，闭门咄咄静书空。青山顾我多容态，影照清溪秀且丰。
自是胸中三斗尘，诗兵敢敌亚夫营。愁关老子两肩瘦，春点榴花一树明。雨向梅边来处细，句从夜半得时清。方床竹枕思君切，幸有吟筒话旧情。
西风落叶满空山，怀古情悰每怆然。诗句尚传人化鹤，危亭何在草生烟。披寻旧址营华构，追继当时醉玉船。要为故家复遗业，当知此举合为先。
秋山排闼翠盈轩，似向高人伴酒尊。桑叶一庭深不扫，菊花满院静无言。谷中景物随时变，案上文书信手翻。恰得君诗吟未了，梧桐疏雨滴黄昏。
芙蓉红晚对高轩，何日论文共一尊。祇作古诗十九首，不消柱史五千言。一声南雁霜华重，连夜西风木叶翻。自叹须眉今白尽，复愁友道更昏昏。
亭前诗板有人临，公去知谁续好吟。忽有名人留七字，竞传高价值千金。曾扶诸老开皇极，终使微身坠众阴。两岫至今愁不展，此言应当老师心。
缓引前诃度岭巅，真祠犹镇旧山川。悬知幽德如存日，更有孤忠合老天。双炷炉香祈一稔，两诗题咏播千年。民安善政神应喜，桑荫儿童犊背眠。
管领宾僚破费春，座中着白是山人。鱼游浅绿心机熟，鶑䜣残红句语新。老屋不嫌规制朴，长官最喜土风淳。满园桃李成阴密，留取甘棠浣水滨。
农夫只合老山林，辜负时卿一寸心。老矣不堪持手板，死时何用覆斜衾。有人称善名非细，对客无惭乐最深。回首暮云天黯淡，谁能更听伯牙琴。
池上先生诗句香，得公诗句更揄扬。精神相对陈圭瓒，意气潜交冶镆将。贤令旧容老文学，山农今见谪仙郎。百年剩喜风流续，未有名禽首屡昂。
风林弄影舞婆娑，水漫池塘绿皱波。天上谁人待金马，人间何路出铜驼。千年史册乱居半，百日春光晴不多。飞絮落花还病酒，门前佳客倦相过。
文皇当日伐辽东，授钥忠勋留禁中。违命加诬非信史，新诗昭雪有奇功。阴兵犹可歼凶悖，甘泽还能作岁丰。他日或提迁固笔，删修订实望研穷。
本是偷闲择一枝，静中此乐有谁知。山光照座年年在，世事于人日日非。春研有诗吟即事，夜灯无梦到相思。汉阴老子机何有，禅病今来减带围。
携家松底酹虾蟆，椒荔豚肩荐菊芽。吾父洲中无橘树，与兄庭下有荆花。和羹莫遂笺边让，破帽无能落孟嘉。衰老伤怀泪痕冷，年来须鬓白多些。
莫遣离愁相绊萦，九州之外尽愁城。酒频挹注幽忧浣，诗苦冥搜太瘦生。漠漠草茵飞蛱蝶，深深柳幄韵鹂鹒。客怀未与成匆遽，三沐三熏慰此情。
一曲芳池万柄荷，游鯈潜跃水扬波。竹孙楹槛风偏细，梅子江湖雨正多。凡物寓时俱意得，谓予不饮柰愁何。暂来徙倚又还去，猛拍栏杆浩浩歌。
前溪积雨浪拍天，人立沙头催渡船。溪云贴水湿不起，岸柳凝愁丝乱牵。石泉涓涓响涧谷，山树濯濯延云烟。客程东西风袂翩，去者自去还者还。
秋风乘兴下三山，不惮驰驱涉险艰。别酒醉来仍更酌，征鞍发去且须攀。身安岂畏路千里，道在元知命两间。从此莫教情断绝，尺书频寄塞鸿还。
得意难兼熊掌鱼，功名随分勿求余。或先或后时而已，将废将行命也欤。理性明中闲念虑，云山深处著田庐。君归政好携妻子，泉石寻盟饱读书。
园成日以待东风，绿李黄梅已间丛。种竹自期千户等，举杯谁伴八仙同。机忘鸥鸟情相狎，兴适琴书趣独穷。坎止流行随所寓，乐天知命一闲翁。
萧瑟秋池撼晓风，江妃旋旆水云空。未教零落千擎雨，尚借柔酣一点红。弊盖高低骚客赋，寒衣裁制楚人工。谁怜夜枕惊残梦，恨在繁声点滴中。
一从炎暑变秋风，识破维摩色想空。岂有三乘无尽法，尚怜孤艳十分红。唯惭寡陋吟怀劣，却爱诸贤句法工。共倚栏杆休怅恨，典型犹在四筵中。
虚随斗转属中宵，草木凌兢菊粲条。钱叠夕阳金偠㒟，蘂浮秋露玉镌雕。不随俗子媚时好，长伴幽人避世嚣。冷炙残杯愧征逐，曲肱只合友颜瓢。
射策弹冠莫浪言，经丘寻壑且随缘。谁能守分闲居世，自断此生休问天。久矣知君该妙理，今焉过我话流年。岁寒事业相期重，欲植孤松验果然。
春波渺渺柳依依，芳草侵街蛱蝶飞。万景横陈空物是，一区幽僻念人非。沉悲逝者去不返，自挽已而今曷归。回首鹡鸰原上路，感怀赢得泪沾衣。
山水萦洄处士家，春林环合翠交加。行吟溪岸牵垂柳，坐倚栏杆数落花。万卉万葩天长养，一丘一壑我生涯。长瓶芳草陶然处，不向愁边感物华。
嶂碧枫丹色倍鲜，路回烟袅认前川。霜阴酿晚意将雨，风厉裂云时见天。古木叶雕乌矍铄，平田沙泠鹭联拳。稻粱割尽村原迥，落日牛羊傍水眠。
五马旌旗去路长，笋舆穿翠度羊肠。霜余绿橘浆尤美，秋晚黄花气倍香。胜景形容诗入咏，羁情排遣酒传觞。风流太傅何须诧，独载东山窈窕娘。
十年不到武夷山，几与神仙绝往还。九曲依然青嶂里，一峰仍插画檐间。潺湲野水溪随转，缥缈秋云意自闲。我见溪山浑似旧，溪山见我鬓毛斑。
烟梢修矗画檐低，春晓丛疏绿玉枝。节立孤高虚静处，身持敬义直方时。清风戛玉声摇佩，明月筛金影散墀。寄语幽人勤爱护，莫教斵削俗髠知。
雪里婆娑结子低，山童应亦讶卑枝。几年开落惭无取，一日搜吟信有时。红实累累临曲砌，丹苞簇簇耀幽墀。古今未见多题品，却恐君诗取世知。
鲜华五色翅飞低，不比寻常鹊踏枝。德茂翱翔丹穴日，琴清调弄紫庭时。羞同鸡鹜喧堂宇，笑把金铜铸殿墀。何似花栏自生长，幽芳端不在人知。
云陇躬耕新雨足，东阡南陌水奫沦。市朝轩绂秋多事，鹿豕渔樵欣与邻。我欲为谋三亩地，君能来共一犂春。蚤知世路风波险，俛首无令愧野人。
金盘磊磈大如瓜，照乘骊珠未足夸。大矣芳苞含美实，烂然红脸灿朝霞。胭脂细擘浆流液，珠琲轻挥露带华。一洗宿酲牙颊爽，瑶池如宴母仙家。
泥滑滑，泥滑滑，前声住，后声发。不道去年冬没雪，今年春早已三月。月如金，日如血，大麦小麦尽枯竭。使君祈祷走阡陌，汝切勿啼泥滑滑。
山头团团上明月，偏与行人照离别。月华只是寻常明，照人离愁愁思盈。千古万古是个月，如何有愁有欢悦。君将此理细推寻，悲欢原自由人心。
随地安身乐有涯，万钟于我我何加。左蛮右触真成幻，浮利虚名总是花。草茁玉英新药笼，火添金鼎旧丹芽。异时相见无惊讶，漆点双瞳脸莹霞。
晚天未霁烟张雾，浮埃蔽空云擘絮。西山远挂月一眉，澹澹寒辉生绮户。须臾仰视天中央，清飚震拂银河光。人影在地林影散，月出皎兮星斗灿。
孤云野鹤情自在，碧水丹山人易安。哀鸿独叫暮天阔，宿鹭双飞秋雨寒。蔗林遮眼青到市，桕叶漫山红隔水。不将浊酒急驱除，满意风光谁料理。
汉阴抱瓮自其志，彭泽折腰非本心。碧梧委路霜信早，黄菊护篱秋气深。稻场可羡西畴老，红酿黄鸡醉翁媪。自笑吾侬计太迂，愁满吟怀诗未了。
万箱未获交遍谪，积雨不翅三日霖。如将翳处日忽露，似欲霁间云复深。况当边报置邮速，讵识老儒忧世心。读君诗罢三太息，嘿不晤语行磵阴。
掀髯停杯一问之，细读白柄长镵诗。我生托子以为命，世路艰危徒尔为。北阙不才书莫上，西山有味去何辞。流风余韵只在眼，须信古今同一时。
江山到眼一披豁，世念搅思三宜休。文章苦心费雕琢，岁月老我徒谬悠。欲谭圆觉识佛祖，更希超举期浮丘。宗盟暮年味嚼蜡，灰木万念空烦忧。
一别亲朋岁月催，衿连袂属肯俱来。交情聊叙殷勤意，野䔩随宜三两杯。新月窥檐频起顾，清风动竹几惊猜。碧云日暮山环合，𥩟立柴扉首屡回。
照眼梅花雪作堆，阴厓寒谷带春回。千篇堕我吟边去，万里怀人书未来。绕树政须搜苦语，攀条那忍负芳杯。长镵几度锄明月，尽是刘郎手自栽。
年年江上见梅时，忆著西湖处士诗。香暗影疏清到骨，水边篱下雪融枝。可知寒谷先回律，会是东皇肯与私。竹迳松扉留作伴，莫教风伯肆狂吹。
芳菲犹未露春妍，已是梅开溪上园。香静细参花外意，眼明应笑雾中昏。自怜拙思污吟笔，谁赋新诗入梦魂。风味满前难料理，急招佳客对开尊。
梅花湿露未全干，青女横陈故作难。卯醉醉如申醉醉，晚寒寒似晓寒寒。园林雪后清孤甚，京洛尘中子细看。自是丰神无与比，肯同桃李恋雕鞍。
寂寞吟怀谁与开，前村除是竹边梅。清尊撩触香三嗅，短日吟搜肠九回。石路与风随袖入，茆檐和月上窗来。几番客散庭空处，独倚寒梢更一杯。
犯寒不怕雪蒙头，蹋石穿林不暂休。千首诗成千首意，十分春瘦十分愁。飞添宫额妆同艳，斜插鬓云香共留。勉续清吟知笔弱，苦无风度恐花羞。
雪皎花明夜不迷，借光何假更然脐。咏吟自我形长短，斟唱从渠付浅低。谁识摽梅诗什赋，绝胜红叶御沟题。明朝杖履山行去，约束牛羊勿践蹊。
一树才开玉未残，忍些风雪耐些寒。不须俗子联翩去，政要幽人自在看。白玉堂中春信早，黄金盏里酒痕干。后凋孰与坚盟约，松竹青青共岁阑。
寻春山径坐班荆，食罍芳尊后乘并。觞咏随宜无限趣，尘嚣不到有余清。风流天赋幽闲态，寂寞霜明冷澹情。若把春葩归品藻，此花端的冠群英。
巉𪨷石壁挂崕嵬，烟槛风篁十数栽。约客偶成花外迳，举头俄见竹边梅。背阴寒谷无人问，著句阳春有意裁。惭愧心肠非铁石，携壶绕树日千回。
梅花端的记年芳，每到开时趁一阳。绿水湖边和靖句，含章檐下寿阳妆。昏昏澹月疏疏影，缓缓清风细细香。不比芳春万红紫，荡人狂思费思量。
借水开花体态丰，护畦寒日玉珑璁。素槃黄盏清尊并，绿箸青簪白发同。楚楚凌波明振鹭，翩翩遵渚洁飞鸿。断肠莫赋招魂句，我政怜渠趣未穷。
积雨平田水接天，乍晴云日焕山川。浄无余馥延春艳，缛有繁阴长夏妍。泛泛荷衣青倚盖，轻轻柳絮白飞绵。一声布谷催清晓，节物惊心挠醉眠。
双眉不皱乐平生，一斗时能对客倾。晓枕恰醒红日上，篆炉未歇紫烟明。画桥贴水轻飞燕，绿牖依山静啭鶑。随雨随晴看天气，缓扶筇杖绕园行。
庚伏人间暑气隆，纳凉留客咏诗翁。润衣红湿池荷雨，拂面清泠槛竹风。沙觜旧痕平不露，野湾新涨曲相通。画桡澹月人归处，万盖翻翻涌翠筒。
一昨初登大将坛，弓刀旗帜簇雕鞍。连营壮士心先服，并塞胡人胆已寒。天上麒麟祥可卜，人间日月老应难。明年枢府为公寿，慷慨还知酒量宽。
窗烛销残转寂寥，柴门无复野僧敲。偶来枕上吟诗就，记向心头欠笔抄。鸣竹数声疑雪片，寻梅清梦到山坳。世情云雨多翻覆，谁是江湖耐久交。
终南道士学弹琴，门外松萝锁翠阴。涉海八龙朝出洞，隔山群鹿夜归林。琪花过雨溪风澹，玉树笼烟璧月沈。三十六坛钟鼓寂，云璈声接步虚音。
结庐分得雁山云，屿上梅花是四邻。水月一天芗世界，冰霜千古玉精神。短檠夜雨西窗梦，长铗秋风北塞尘。我亦烟波纶钓侣，与君同作岁寒人。
夜半扁舟出洞庭，客帆初挂早潮平。社风才起海鹰至，岚露未收江鹄鸣。吴岫乱云擎古塔，楚皋寒叶拥荒城。垂虹桥外天连水，无限别离生杜蘅。
王命驰驱不敢轻，文书要核去来情。青山步步生幽意，碧涧悠悠趁远程。春浅禽声犹自小，泥酥马迹正宜晴。地名见说名双路，便舍崎岖就坦平。
声名满世重如山，果见延登左掖班。天子虚心求国是，先生着手济时艰。要看出处诸公上，只在精神一转间。前此极言虽引去，安危理乱正相关。
了无闲事上眉纤，一炷清香静昼帘。造化自从回暖律，芬华顿觉转穷檐。轻风度柳春情薄，细雨催花土脉黏。所愧微官相束缚，何因共访酒家帘。
何期踪迹又迟留，行止于人自不由。梦境固知空似蚁，生涯却笑拙于鸠。碧涵一镜晴天阔，翠拥千峰宿雨收。从此公余须杖屦，未应草草度春休。
何期一雨成三日，约客同行竟未能。春到分时阴不解，夜当深处气犹凝。檐低卷箔看飘洒，础润添香散郁蒸。想见故园梅落尽，和羹消息又堪凭。
为欲看山助眼明，频占鹊喜报新晴。春光已过三之一，尘世难逢四者并。诗酒深情殊未适，水蔬薄具亦频更。终来不似西湖好，晴雨皆堪傍柳行。
才出城门兴便浓，晴光野色两俱融。柳方染得三分绿，桃已熏成一半红。山涌林峦荒寺隠，湖分港汊小舟通。相携各自论年事，几度春风一鬓蓬。
党籍碑成国步屯，忠臣埋没瘴乡尘。兴衰未必皆关数，治乱由来实在人。雷昔震陵天已怒，石今漫灭世尤珍。九原难叫诸贤起，一掬伤心泪染巾。
一笑江楼把酒杯，阑干倚遍重徘徊。风生别浦潮回去，云暗前山雨过来。秋冷丹枫先叶坠，节迟黄菊未花开。凭高引领还兴感，昨日谁登戯马台。
谁把工夫巧铸成，铜青依约绿毛轻。自归骚客文房后，无复王孙金弹惊。沙觜莫追芦苇暖，灰心聊吐蕙兰清。回头却笑江湖伴，多少遭烹为不鸣。
千载墦间偶得存，传从鼻祖到云孙。土痕蚀处形摹薄，苔色侵来款识昏。制样想应规象鼎，验图只合配牺尊。赠君博古斋中去，书传闲时细讨论。
弹压江湖耸市朝，相逢人尽说风骚。诗从南岳吟逾老，名得西山荐益高。半世历官才幕府，午年还国尚郎曹。儿时曾诵先生句，镜里如今已二毛。
籀文漫灭藓花残，胆怯旁人不敢看。飞去暗防风雨夜，握来光射斗牛寒。曾成歃血诸侯约，肯受无鱼下客弹。宝匣秘藏英气在，提携终拟斩楼兰。
浮世功名总是虚，纵然轩冕又何如。趁无白发来侵镜，好买青山去荷锄。贤圣一丘无用土，英雄几板可疑书。生涯傥了寒暄计，独抱遗经亦有余。
条脱空嗟萼绿华，俗尘难久驻仙车。数声画角单于塞，一曲山香阿母家。堕砌尚疑妆后粉，点衣犹认唾时花。别来埋没春风面，几度虚窗叹月斜。
起来袖手怯寒添，冷落文楸掩玉奁。燕子池塘春雨细，杏花庭院晓风尖。酒酲未解便欹枕，香炷初熏密下帘。百五数来能几日，黄金柳色已侵檐。
择胜前朝锡雅名，不多花木四时荣。楼当列岫仍临水，地比诸园最傍城。池暖锦鳞冬亦泳，洞寒丹鹤晓先鸣。宗王信是神仙侣，创得蓬壶小样成。
觅来雏鹤养经年，认得呼名傍客前。放去几随云过海，归来一片雪翻天。翎梳修竹林间日，影照寒梅磵下泉。眷恋轩墀应有谓，主人风骨是神仙。
燮燮霜红不自持，半随流水半沾泥。归巢便觉栖禽冷，觅穴空教返蚁迷。风径学花飞上下，夜窗疑雨洒东西。满阶不听家僮扫，拟把新诗逐片题。
年年绿桂着花时，黄雪团枝自一奇。林静秋风生处早，山高凉月上来迟。亭边露湿栏犹倚，书畔香清枕屡欹。惆怅淮南无梦到，楚骚歌罢当吟诗。
不与南枝鬭粉光，品题应合让苏黄。融成蜂蜡千葩秀，散作龙涎几阵香。立悟瞿昙真面目，坐忘姑射旧梳妆。好风吹堕檀心句，白雪空惊寡和章。
武陵梦觉艳妆空，回首芳姿迥不同。萼绿仙留苍玉佩，蘂珠人在碧霞宫。素腮褪粉啼春雨，翠袖笼寒怯晓风。惆怅涌金池上路，阑杆倚遍夕阳中。
猿不闻呼僧已归，翠烟依旧锁崔嵬。水今流向人寰去，山昔飞从佛国来。古径夏寒风落木，苍崖阴润雨生苔。客缨自喜无尘濯，歌罢沧浪饮一杯。
自笑春来纵酒狂，信缘无定恣寻芳。杯中似蚁浮来绿，瓮里如鹅脱下黄。花底枕琴迷洞府，溪边濯足忆沧浪。一从禁阁辞荣后，不复乘云入帝乡。
万竹苍寒拥寺门，寺牌金字御书存。荣华肯信当年事，仪制空留后世恩。影阁有灯尘网暗，殡宫无月土花昏。见梅不敢轻攀折，恐是春风水际魂。
九折崎岖入杳冥，苍崖中断见云生。著身高处不知险，回首省时方始惊。半岭雷奔空石堕，满山花发晓霞明。世间岂是无平地，何事吾侬爱此行。
欹枕萧斋酒易醒，夜来愁杀庾兰成。一窗明月人无寐，满地落花春薄情。隔屋有山云气冷，傍檐多竹鸟声清。如君得此闲居趣，未羡人间利禄荣。
绕竹沿崖一径垂，穿山飞玉落芳池。林深坐觉尘埃远，岩润长含雨露滋。双鲤对浮波面石，一纶难掷掌中丝。月明归路烟霞外，更与山公再订期。
山县为官不见山，一朝列嶂忽当关。抽身牒诉时舒眼，领客杖藜聊解颜。常乐本来由我静，倦飞每尔愧知还。莫嫌邑小仍兼陋，曾有涪翁赏是间。
万木梢头见塔尖，道人于此卜幽潜。深林六月风敲竹，古寺三更月入龛。天旱蛟龙藏窟宅，水枯鱼鳖露须髯。我来赤日祈甘雨，卧听萧萧泻屋檐。
东望长安山复山，数峰还出两峰间。揽衣来即三年戍，引客聊为一日闲。身似暮云低更好，心如归鸟倦知还。圣朝倘得收遗物，叹息搔头鬓已斑。
灵台元自与天通，一点尘飞失太空。六凿尔时俱偃息，八窗何处不玲珑。公田有秫犹难色，暮夜无金即直躬。要识此中清入妙，也忘堂上古丝桐。
文龙竟复老污池，一笑应从造化期。环顾室庐无长物，流传人世有新诗。殷勤池上相从处，凄怆床前永诀时。更有后来贤太守，溯风犹解挹清规。
昼揽群芳博物华，夕披众说聚萤车。花来北固无新唱，诗到西昆有故家。乡里孝廉流泽远，弟兄科甲搢绅夸。盍归史观开群玉，徐步词垣判五花。
六朝宫苑帝王州，何事兴衰若置邮。可是战争收拾后，却将歌舞破除休。千门尽锁梧桐雨，万堞深笼薜荔秋。试陟雨花台上望，夕阳烟水替人愁。
昭君死作千年土，曲在人间调不同。绝塞烟沙空玉质，深宫日月自春风。当时有恨传骚客，往事无心论画工。已分二坐终寂寞，雁飞曾过上林中。
八年前识兹山面，今日幽盟许重寻。乱石悬崖僧易少，疏林浅薄寺难深。流泉药得何人病，绝壁灵通古佛心。老我泊然元会得，俯空一笑晚风临。
摩挲石刻拜方兴，误国从初恨老秦。十六州归仍遗虏，百余年事语谁人。出师表在今如昔，坠泪碑存旧似新。江水江花岂终极，风光一任转青春。
儿有掌中杯但把，归期苦苦催奕世。衣冠仍上第公台，元自诗书里面来。秋色为渠开先我，梁山马首回猿鹤。莫轻窥蕙帐惊猜，苔步归休亦乐哉。
美哉轮奂构华堂，如鸟飞兮接大荒。广植门墙容驷马，洞开扃户透书香。满帘湿翠怡情远，入座清晖引兴长。会见祝言千万载，纷纷燕雀贺高堂。
天潢一派福流长，旅邸重闻夹乌香。海上蟠桃千古秀，月中仙桂万年芳。象贤应拟家声振，缮德还期国运长。端是吾宗能厚积，故生麟凤兆祯祥。
弓转寒溪月一湾，下临虎豹踞斓斑。林烟开处飞层阁，云市穷头护远山。衿佩光阴弦诵里，舟梁人物画图间。红尘堆案那能到，只有渔舟自往还。
从来正气关天地，捍御功成死不妨。守土忠贞唐许远，埋轮节概汉张纲。麒麟高冢闲金碗，屃赑丰碑重玉堂。旷代衣冠谁解识，令人终古泣斜阳。
自从月窟得灵根，使擅人间众木尊。万斛天香非世有，十分秋色至今存。林高直接孤轮影，枝老休寻旧斧痕。午夜楼头足心赏，天低风细欲飞魂。
专阃威名仰四驰，韬钤秘钥快图披。守江不若守淮险，御敌何如料敌奇。棋墅无惊惟太傅，风寒能护是良医。投鞭那有流堪断，屹立长城报主知。
江天欲雪未成雪，推出云头照霜月。此夕更长不可辜，何时百万入彩卢。几年长涎一车曲，输他猎奴饫生肉。也须龙伯坐鳌头，却看沙碛卧虾鳅。
宁须山泽论高平，但要曾餐石决明。三世击钟敲石磬，十年学剑斮铜钉。倘知狐祖天边去，肯向蛮奴脚底行。更许野夫寻上著，十洲三岛一宫城。
熙宁相望百余年，又有人如古铁顽。日落尚怜今夕路，月明无恙旧时山。朱红野实堆盘里，粉白诗牌满壁间。欲为慈颜供一笑，更留数语任渠删。
安车未向都门移，且揽西菩一段奇。路入山腰须种树，泉流石齿莫开池。重来坡老今谁是，出世参寥不记时。结束匆匆出门去，白云明月旧相知。
归来南橐旧萧萧，但有新诗照佩瑶。岘首溪山归点染，湘天风月困吟嘲。轻裘诗帅风流在，岳牧词臣意气饶。见说玉堂须翰手，公当归侍紫宸朝。
起自澄江应梦求，天还河北百余州。嵩瀍处士归罗致，淮蔡奇谋入彀收。午夜金陵瞻斗极，千年胡昴灭旄头。会须再作中兴历，还许诸生执笔不。
几年列植擅清芳，今日标题始作堂。远向松冈分老荫，近于菊畹借寒香。地虽未离人间世，心已全然物外乡。最好夜来清绝处，飞霜带月下南塘。
底用荒村访野坟，青编相对俨如存。当年但识清谈乐，今日方知节概尊。千载腐儒空吊古，几章冷语自消魂。便当僇力清河洛，一洗新亭旧泪痕。
画航同载若登仙，却笑泥鞯马不前。要识冷烟催谷雨，须知澹日养花天。千条翠柳随风舞，一树夭桃照水妍。须信人生行乐耳，虚名那用世间传。
北风传信报登平，白帝宸游堕玉英。月下草玄疑蜀客，鼎边得句失轩明。庄严东阁若为好，点缀南枝分外清。惟恨蔡州城北水，一池鹅鸭更无声。
河南贡士紫萄诗，不比寻常贡士时。一老堂堂强国栋，四筵济济瑞庭芝。传闻座主趋璜召，恰与诸生赴诏期。宴罢琼林如谒谢，请君怀刺凤凰池。
朝来百鼓殷军门，知是元戎肃万屯。杀气直摧龙尾垒，英风远薄鬭场村。从今吴卒精成勇，却看燕兵脆可掀。好入庙堂裨圣略，指麾诸将定中原。
雉尾差参宝扇开，九霞双阙耸蓬莱。霜清法驾黄金殿，云拥仙班紫玉杯。天上剖符初绕电，人间作颂已鸣雷。长生纪箓知多少，瓠子澄清一万回。
青鸟衔饵海边来，报道群仙浴佛回。玉侍双成开翠箔，云冠七胜下银台。万年黎角丹方转，千岁冰桃花欲开。更待丹成桃熟后，却来亲奉紫宸杯。
邂逅乡人却异方，蹇馿仍得瘦东阳。不妨令节随流水，自看寒花吐晚香。微岸纶巾风力劲，小亭飞盏午阴长。不堪细数淮南树，独倚青冥兴欲狂。
凫短何曾计鹤长，从他踽踽复凉凉。马归塞上元非失，弓在人间岂是亡。旋别薰莸充子佩，賸栽红白课蜂房。到家趁得梅花在，分遣飞来数点香。
无言桃李各成春，造化番腾巧入神。佳境骎骎逢蔗尾，苦心隠隠饫猩唇。蠖虽善屈难忘直，虹岂长蟠不得伸。一日百畦机事了，区区亦有汉阴人。
矮丛傍砌小成阴，冻彻敷腴谢水沉。细著鲜风扶弱干，賸将零露酌芳心。华裾冉冉低青绶，柔玉棱棱衬嫩金。弱水绕山三万里，断魂长记碧萧森。
秋塘自是眼头高，倒屣于君老更豪。兴尽有时聊访戴，法当无酒亦邀陶。乡来文字如翻水，近日工夫又反骚。月是秦淮旧时月，平分只合与金刀。
法自春秋著一王，不曾纪瑞到莲塘。露盘对倚金茎小，水镜双寻玉井凉。同样着花仍并蒂，异篷结子不分房。会须问字求玄草，接武华风到后堂。
倾城倾国俪侯王，千载余芳托藕塘。红入双葩相艳冶，绿摇万柄觉凄凉。侧承初日联风袂，并挹残蟾酌露房。花下诗人长不老，岧嶤直禁玉为堂。
云与檐楹面面齐，脚头高处觉云低。水围万雉半烟雨，天彻四垂漫畛畦。冉冉无心犹可拊，堂堂有路亦堪梯。若非梦泽胸中小，空倚阑干到日西。
官焙曾看白玉花，不知黄玉在山茶。浅欺罗柳香仍烈，轻压荼蘼浄弗瑕。著露未晞才半萼，倚曛欲透忽全葩。月团已属卢仝赋，别调何妨记物华。
寸金尺地长安土，不种其他只种葵。葵倚太阳知向背，土于生物荐华滋。睡醒檐影三竿早，歌彻花阴几线迟。欲劝飞光一杯酒，要看侧盏绕芳枝。
妃子惊回午枕时，别无名品略因依。效颦已笑林禽粉，谐俗偏嫌谢豹绯。碧酒晕朱犹未褪，丹肌痕露欲全晞。同盟更有红千叶，细剪垂丝纬锦机。
只作深云土一抔，象龙蝼蚁弗同谋。郁金薰陆不足道，行潦潢污端可羞。岂特龙翔开壮丽，也曾雁宕见赓酬。人言合瘗凌霄顶，我谓凌霄在下头。
碎红零绿尽其宜，骈俪收成一段奇。曲砌鳞鳞尤缜密，方联翼翼自参差。大成富有诸家善，小数穷如集句诗。蜀锦吴绫重表出，阿蛮针线策勋时。
适华胥氏问津来，祥兆其先必有开。偶尔入怀真是玉，及乎同梦却非梅。曰兰倘可名千古，指李何妨又一回。未问读书堂上客，斲轮堂下亦英才。
裂竹声干搅夜林，宽裁玉楮漫重衾。遥知凹凸先平满，未暇崎岖探浅深。冻折衣棱须煖熨，明穿檐隙怕寒侵。西湖冻合方连底，独钓无人傍涌金。
密密疏疏忽满林，小斋冷直欠绫衾。旋疑蟾毂行春晓，细看蝇头到夜深。已有四郊三白瑞，更无一点软红侵。庭除层砌皆明洁，长笑当时侧布金。
厥月维良庆佛生，诞弥随佛际昌明。循良既负剑南最，枉直暂丞天下平。池草自随新句好，砌兰长傍故家荣。当年骈俪归弹压，今日丝纶要老成。
燕雀生成日几何，技惭断断更无它。近来同岁人尤少，老去思亲泪更多。无事关身惭素食，有心作佛笑凡科。思量大欠工夫在，更把余生细濯磨。
未必腰缠把鹤骑，可堪青女奋全威。推蓬教密寒尤重，挟纩虽重煖尚微。沓足敢忘偎叶记，屈身不与曲肱违。船头亦有茏葱日，水激风回作雪飞。
乐岁持盂尚许艰，有求那解破人悭。立残穰草堆头日，撑尽苹芜断处湾。钟鼓敢嫌贫指众，斗筲庸恤老腰顽。归舟只载华亭月，不作华亭误夹山。
尚有诚斋老宁馨，来寻方外阿师兄。滔滔入海如泾浊，冏冏于公独阮青。旧忆薰莸分草木，新来一再扣柴荆。不龟手是家传药，莫遣人言药不灵。
田欲龟文晓尚龟，高高如燎恐云焦。未应天上无炎热，可是山中欠燮调。草偃风颠凉自至，雨随车后暑应消。冷菰寒玉关心外，却立虚庭望泬寥。
东篱贬剥勿丝毫，著得先生一字褒。賸馥缅怀彭泽县，落英掩恨楚江涛。缀团晓露心尤苦，揖逊春风节更高。不把幽妍酬愤悱，鸾胶弗解续离骚。
一臂才交小朵阴，傍池分石坐云深。先生自袖春风手，乔木吾非故国心。操与苍官同瘦立，思兼梁甫独长吟。锦囊羞涩惭多助，卷尽牛腰尚忍寻。
书恨来迟讣亦来，寸刚不觉为君摧。双眸忍俗终难瞑，流水无情去不回。定作雷霆输宿愤，枉教风鉴在棼埃。断魂巫峡归丹旐，深注山茶酹一杯。
鳞差云母著书窗，软火深炉晓自妆。篆恰才消余桂馥，手终不暖为枨香。小中天地何妨大，闲里工夫不欠忙。莫向市朝寻大隠，二松环水自汤汤。
手栽碧玉间黄金，炎赫流金弗敢侵。莫作两般分实相，定知一等是虚心。根分丽水难沉色，节老蓝田待赏音。终有九包来止息，万竿何患不成林。
矫矫苍髯傍把茆，疏疏碧玉倚琼梢。饱经霜后转无恙，未及岁寒先定交。影瘦自随窗月上，阴浓时有岭云巢。此君不独论三益，高节还应待九包。
井龙孤躅转空蒙，万斛泉源忆长公。流水高山仍古意，落花啼鸟自春风。石题岘首千年后，人在苏堤万柳中。惆怅半生行乐地，阑干曲曲夕阳红。
寂寞经春苦未荣，蓦舒新绿上疏楹。不追松柏凌霜操，漫学梧桐送雨声。抽半卷心忺趁晓，剪全开叶恨遮明。炎炎三伏流金石，来相茶瓜枕簟清。
摇青已见及时荣，猎猎翩翩衬短楹。似我不才非世用，对伊侧枕听秋声。影铺缺甃侵苔绿，丛倚疏櫺蔽月明。脆弱不胜连夜雨，亟凭幽讨饯余清。
青鸾翠尾曳前荣，仄雨番风绿闯楹。的自梦中包死鹿，悮从雪里著嘉声。烟寒曲砌秋容澹，句满旁行墨色明。尽是吹来最奇警，与君分此一襟清。
三级桃花把要津，懿文储德在权衡。鸾雏将授三传托，虎榜先同一瓣盟。荣以依光如昼锦，乐于兼善胜专城。履声早晚星辰上，弗与群仙地上行。
卜筑深云榜柏香，小楼缥渺远吞江。路随山转巧当户，潮与月来高挂窗。得饱但惭秋稼足，爱眠嫌听晓钟撞。明明鬭劣无求胜，一任诸方建胜幢。
莸劣薰优只自强，寄林亦足称孤芳。故应纫佩成春服，不为无人閟国香。移傍瘦筠同雨露，怕随行苇践牛羊。客非九畹同心事，莫反离骚吊碧湘。
药性从前已惯谙，折铛仿佛旧同参。无禅无道了生死，问疾问安徒再三。人瘦可肥姑小待，宪贫非病固多惭。起来细数檐前竹，新绿猗猗箨半含。
得月山房夜夜秋，仲秋既望岂常俦。狡移三穴虽明见，圆印千江恐暗投。于我覆盆虚镜面，为谁飞辙碾云头。吴儿不管团如璧，只唱弯弯照几州。
练挂河源夜欲流，略无云物碍双眸。有时长恨菱花破，今夕何须玉斧修。五载重逢余闰岁，百年几见两中秋。更舒望海亭东啸，细把穷乡令节酬。
各开户牖复尊王，酿熟芳鲜又绝粮。课有常程分殿最，日无余暇息奔忙。酷嫌虿尾长摇毒，终使花头不损香。细细中边分正味，莫教勤苦度韶光。
雾拥云屯畏失王，相攸来此各赍粮。絮轻漠漠移家晚，花冷冥冥领众忙。卒岁缓营新旨蓄，掠丛怕有欲残香。凛然暗室明如昼，不待通天一点光。
七轴澜翻卷怒潮，九天恩重记前朝。力鞭觳觫防侵稼，活冩厓𤠌恶吠尧。秋幌囊萤心未老，春风吹雪鬓先雕。青雷玉立青如削，千载高风不寂寥。
客已梅山访把茆，城隅闲鏁一枝巢。金园俗下谬公举，玉帐眼明寻淡交。不但据鞍尤矍铄，尚堪策蹇作推敲。采毫不借江山助，谁为高人赋解嘲。
小桥南北尽僧居，仿佛天花傍镜湖。支遁厩中多养骏，丈人屋上试占乌。轩窗面面云痕湿，楼观层层水影孤。惆怅门前一抔土，倩谁封殖戒樵苏。
词学清流属上游，可曾轻外叹迟留。半生萧洒居仁宅，千骑精明赴道州。曾拟朝阳鸣老凤，暂从楚水问盟鸥。不妨高索山人贾，款曲归来尽黑头。
茗椀篝灯自校雠，长歌伐木歗吟俦。九回断续珠难度，八月凄凉燕不留。夜雨忆同湖上榻，旧题曾拂磵西楼。破囊犹有新篇在，辄莫逢人说暗投。
白云起处感亲深，故倚西风动越吟。送老有田非住计，欲飞无翼是归心。强随邻里虽胡语，自教琵琶只汉音。玉瘗遐荒元不死，夜干牛斗尚千寻。
尊周微意托炎刘，秽史端令后世羞。不把遗经究终始，安知吾志在春秋。虹霓未吐身先老，龟手空传自不侯。奏赋长杨上天去，断编残简乱山丘。
送客稽山欲尽头，丁宁一语驻骅骝。荔枝莫惜轻红擘，醽醁何妨大白浮。语必惊人休散失，才多在野细寻搜。此怀只合从公赋，说与它人定暗投。
白发生初庆此朝，手移松桂上岧嶤。要知雪操寒尤劲，长伴庭萱老不雕。牲养独惭亏夙志，彩衣犹记舞元宵。旋添万本青青色，小作寒江涨怒潮。
见与闻同骇且猜，多应自断不佗裁。聪明断种岂僧事，矍铄据鞍须将才。好在夕阳愁夜近，怀哉鲵齿尚心孩。自非独善林泉懒，应是林泉少祸媒。
新有吴霜著鬓颠，却无俗驾到门前。试寻池草生春思，不为楼钟废晓眠。葵苦易荒鉏短日，豆甘多种廪残年。家生冷淡尤堪笑，却怕炎炎又可怜。
凿山樊圃幻屏帷，自出胸中一段奇。拓寿域归常住地，注恩波入放生池。剪蒿忍放蛙分部，空穴宁教兔不疑。坐看春风归约勒，先开墙角向南枝。
集霰缤缤趁雨飘，回风籍籍委江郊。重阴冻锁天无畛，一眼平铺池不坳。直恐径迷随意扫，又疑竹裂带寒敲。倚阑欲看连云色，更待黄昏桂影交。
晃眼鲜明未寂寥，江村犹自碍渔樵。积阴虽重消平地，背日犹多压小桥。抢地竹头扶眩起，种畬山脚望晴烧。天诛螟螣躬行罚，杀气回春款款消。
草木犹知旧姓名，妖狐折胆在先声。乡来笔下三千字，今日胸中十万兵。直把文章为小技，横遮江汉隠长城。油幢坐啸祛锋镝，六合清风白羽生。
漠漠江城度柳花，江南春事又天涯。绿抽秧颖秋占稼，碧凝檀云晚未衙。风动十连咸自化，夜严千灶静无哗。书生只事毛锥子，试把轻裘缓带夸。
不才脆弱自天全，亦既它怜复自怜。根托器盛宜瘦小，叶从心展看芳鲜。近听似有秋声远，侧卷都无露点圆。时把短屏遮凤尾，不教细字上蛮笺。
尺水涵空镜不尘，晚秧疏密政亭匀。叶膏微雨潜分润，手栉鲜风不厌频。万斛堂堂嗟既没，数茎矗矗喜怀新。钵盂只靠家田饭，薄享无功弗愧人。
唤得蜿蜒觉黑甜，油然云气起沉潜。一声霹雳飞寥泬，三日霶𩃱洗赫炎。水足旧畦仍浸闸，夜凉新月又窥檐。令君后乐先黎庶，大有今年不再占。
丁未龙飞动四溟，惊涛曾岂碍扬舲。抃鳌不露黄金背，跨岸谁开白玉京。环扈翠华驱海若，勒回钓艇问山灵。暮钟万岁千秋颂，澄彻尧聪得细聆。
贯见冰盘出海山，可曾海上看团团。全潮退舍开平地，万里无云展素纨。冷怯单衣沾沆瀣，皎如白昼数峰峦。败荷深荡僧归去，髣髴西湖画里看。
岸巾斜日倚庭柯，调度疏明似小坡。长铗不弹秋寂寞，短檠更问夜如何。青云旧约联镳上，白苧新闻对酒歌。秉钺登坛谁独步，今淮阴更办多多。
千载万年门外树，铜柯铁干古髯须。鹤归空误单华表，鹿走徒羞五大夫。自厚本根虽磊砢，不烦枝叶衒敷腴。栋梁大厦知多少，落落群空只一株。
旧赋梅花欲反骚，效颦徒自不偿劳。未寻处士孤山梦，误得先生一字褒。剪剪衰兰甘草莽，朣朣华月在林皋。从来平地神仙脚，咫尺钧衡步武高。
乡来文字汹涛澜，淼淼回渊搅不浑。鼎鼐饱参梅子熟，雪霜不见竹枝蕃。愧无攻处心尤小，力丐归时德更尊。云静八纮天在水，华风煖处见春痕。
不为鲈鱼不为莼，只思天际九华青。心关幽事惟招隠，脚到荣途亟引龄。营掾廨成才燕贺，笑虞罗巧叹鸿冥。乐闲趁得身强健，振厉仙源擅德馨。
虚舟所至信浮沉，揭厉何曾较浅深。坚不可磨惟定见，去终难挽是归心。书生岂但青衫债，俗子安知绿绮音。神武门头旧时月，照人如镜古犹今。
藂拍苍柄顶春寒，诗史题名胜得仙。剪出鳞皴仍节节，何曾拥肿到便便。更无曲处连黄壤，只欠横枝架老禅。来岁子鱼分树艺，檐前清影赋联绵。
挂堂钱了不求余，熟处工夫放得疏。逐客未行丞相令，绝交先作孔方书。富非贫乐人皆笑，去似留轻絮不如。采采蕨薇歌日暮，也胜弹铗叹无鱼。
用恕存存坐照奸，奸如挟纩弗知寒。天虽有二无偏覆，网既开三亦甚宽。疑欲惟轻刑自省，死终弗怨枕方安。雪中小试阳和力，天地生成却不难。
澹扫蛾眉雨后天，天容澄洁称婵娟。弦虽未上终持满，璧反胡为尚不全。只乡生时看最好，莫于缺处斲成圆。人间梦事纷如蚁，着眼何曾到汝边。
胡笳未奏边云悄，长啸一声山月小。狂虏归思悲夜老，身未到家心已到。山云不似塞云腥，云中倚阑时一声。悠然清闻四十里，何独重围空万骑。
翳尽珠明万象空，壶中只著小玲珑。乡来冀北藐群马，此去斗南能几翁。渊默但知藏霹雳，清宁何必友崆峒。方城屹立青如削，万壑千岩在下风。
用亦无心舍亦轻，岁寒只有竹忘形。水村容与吹黄叶，溪圃耘耔课白丁。细草远连三径绿，好山长借两眸青。浚池小贮连天碧，待与人间洗浊泾。
梅霖才自歇𩃎𩃱，又复油然注上河。水绕百畦虽喜足，雨当六月不嫌多。甑虽未及炊先种，头已先低粒晚禾。岁事莫于田祖卜，只于堂下听弦歌。
行云流水去仍还，多费清游少费闲。缺处欲修前夜月，烧痕旋补去年山。榻仍拂拭悬空壁，猿自归来守半闲。寂寞东家老茅屋，平安几日到松关。
爱此凭阑夜不眠，欲将风驭作泠然。呼蟾驾起三更月，展镜摊开万顷天。亦有山灵回俗驾，可无蕙帐著胎仙。试看拍岸涛翻雪，几许骊珠碎又圆。
我欲渊明伯仲间，为谁干没静中闲。直将目送孤鸿度，横截湖飞短艇还。稍闲便同搜万象，更忙亦可看孤山。是闲真隠多余地，玄豹何尝肯露斑。
花翻云叶舞风回，新好缤缤带雨开。团破小龙寒未瀹，客如两鹤瘦飞来。白灰宿火虽同拥，黄独无苗各自煨。苕霅扁舟明日去，小须门外玉山颓。
趁得身轻便挂冠，翩翩出岫白云闲。村疏一日是两日，心广半间如万间。聊把大门标俗子，别开荒径友佳山。羲皇向上多余地，时对清风一破颜。
特操刚明与俗乖，谿山亦复外形骸。子狂正作岂矫世，我醉欲眠聊纵怀。勇赋一归尤果决，光寒千文不沉埋。从来林下何曾见，仅有先生闼可排。
静对深炉养白砂，又从活火剪黄芽。蜕尘与世羽凡骨，看镜为谁开晓霞。万里脚头元自稳，一毫心事不曾差。何时采药天台去，烂醉桃源几树花。
采采芳根绿缀苔，一茎只放一花开。畹中好恶非同调，林下薰莸各有才。惜此国香无地种，知它楚些为谁哀。小留鹤帐梅梢月，倘伴高情入梦来。
千骑前驱拥旆旌，鸟啼花发近清明。斯文自是域中大，廷尉旧持天下平。春到十连皆化日，风清万窍只秋声。庐山面目无人识，应喜重来为主盟。
洛下僧归未寂寥，余光还向此中韬。入千峰杪从它笑，放一头低尽自高。客至坐凉分树影，云开冩望到江涛。夜遥月冷风初霁，万籁无声亦怒号。
曾泛东湖载月船，不将人物等闲看。二灵千古独钟秀，五岳三光空自寒。跨灶极知从古少，为兄端恐自君难。故家别有单于调，付与鸰原次第弹。
荷橐风高北固秋，黄童白叟拥行舟。旧盟不冷在群鹭，归兴绝攀回万牛。传自教明南国后，可容寇借一年不。旌麾小试经纶手，此惠何烦敛壹州。
朱实炖空密幄成，曾阴无地暍行人。风枝雨干雕零后，玉板云英制作新。传得文章贻后晋，忍随竹帛祸先秦。西凉叶叶秋声树，学到先生是效颦。
一从神武挂衣冠，千载华风去不还。闲惬清宁羞宦巧，静窥奔竞识天悭。高于少室从它售，捷似终南各自扳。我欲西风问无恙，不知著得几鸥闲。
亭亭领袖晚风光，吹尽西凉不尽香。勒麝兰薰回俗驾，动龙蛇影转回廊。老持素节芳仍洁，碎点苍苔绿衬黄。自把胡床低处著，高舂盘礴到斜阳。
蜕俗风标与月分，竞攀争撷到仍云。弗知芗国有乔木，大似幽居无此君。叶密听他嫌不韵，根盘如许合空群。四朝雨露金刀寺，两树前年夭斧斤。
苕溪初度思亲泪，滴尽依前不及泉。借使无言还自寿，便教有法与谁传。五穷各自争为祟，百巧还他弗解禅。为问季秋几望月，几回照我未生前。
岁晚登临似仲宣，可胜来此拍阑干。水围绿野日将夕，露浥紫萸秋未寒。欲雨天痕云气湿，不风庭树子声干。悠然吊古无穷恨，付与西风一永叹。
祸淫福善信前闻，话到斯人只断魂。心岂眢丹遗冏冏，电虽藏碧鉴昏昏。欲将书卷酬青紫，不啻籝金富子孙。后夜黄龙洞前月，小留残照侧金盆。
遥夜迟眠替夙兴，细听墙角打风棱。白灰未冷已无火，红烬欲残犹有灯。天做雪时先自雨，水通潮处可曾冰。有诗只些孤山月，不恨梅花唤不譍。
黄金扶膝起沉潜，一屈何须为老严。扫迳雪苔封古甃，举头花雨落疏檐。楂酸如橘尤多涩，语苦如荼久自甜。新霁林光浄如洗，僧窗处处有孤蟾。
莫将平淡觅陶潜，纪律严于玉帐严。要得澜翻联石鼎，也须雪立到茅檐。太虚自笑花无蒂，佳境谁云蔗不甜。如此工夫随分到，灵犀无夜不吞蟾。
霁月横陈几许秋，拍肩小谢老风流。开尊孰愈暂挂榻，视草曷如高卧楼。旧有凤衔新紫诏，今无鹤似古杨州。颍川只说黄丞相，更为行春得小留。
夷惠清和不尚同，直将两手袖春风。娄丰从劝三农始，初度重书二月中。欲与大年分殿最，试于小知击倥侗。虽云弱水归溟渤，自向西流不自东。
大信难于浅俗谋，楚人然诺久无酬。尽摅素蕴知难售，空抱遗经自反求。数曲短屏林屋晓，半规残壁洞庭秋。焚舟自是诸郎事，接武东厢两胜流。
巾山高出慈恩寺，蜀叟贫于郑广文。卷尽长廊无一叶，尚余泼笔振孤军。苍筠嫩杀空怀古，明玉方裁欠策勋。惆怅洛阳收贾后，欲书重吊楮生文。
拙速诙谐与巧迟，约三章法赴吟期。一从鸥鹭忘情后，都是池塘入梦时。星履盍酬高步武，竹符聊试小施为。凛然心事明如日，况是从来畏四知。
水际楼居入眼新，傍窗横榻款诗人。早雕杜老双蓬鬓，晚赏徐卿两石麟。浓绿已摇三丈线，残红恰有一厘春。闲情直与眉霄壤，也为春归作小颦。
听紫芝歌问绮园，橘中果有几何天。试原雪夜玉堂梦，更了江春符竹缘。新涨溢池荷叶小，煖风掠面柳花鲜。大邦屏翰风骚地，应有诗人受一廛。
除却倚门憔悴兄，关心国子老先生。近看西蜀群仙籍，远赴南丰一瓣盟。久矣倚公如敌国，怀哉得士胜长城。蜀江万派朝宗水，峭绝泸川砥柱横。
曾并篮舆上峭巍，先将鸾尾扫烟霏。步从归鸟上头去，云在倚阑低处飞。古锦尚余前日句，秋荷重制北山衣。蓬莱直与人间远，犹得清苕访采薇。
远明双白倦揩摩，镜里星星绿变皤。凝不飞云疑有蒂，润潜分井信无波。鹤安屡空都忘去，鼠笑长贫绝见过。宛转门前听歌鸟，倚风疏柳正婆娑。
绿涨菱荷一半空，残零小队试吴宫。断虹暝卷千峰雨，方塔凉吹四面风。遥夜河源和月晓，近秋溪影与天同。山林横槊非长算，犹欲前驱挑两翁。
姓名何必上传灯，破釜难谐大吕声。信脚半生惟舌在，策勋九转到丹成。强知晴雨怜鸠拙，拟葺茆茨似燕营。见说千金曾卖赋，不堪容易赋闲情。
富贵还乡颇称怀，谓之昼锦亦宜哉。过家曾说分符去，持节旋闻谕蜀来。皎皎月规前夜缺，悠悠渊水有时回。车轮未必都生角，只合横推不竖推。
可能无地著蒲团，自把行藏一破颜。试问飞来华表柱，何如生入玉门关。角才扣罢寻烟棹，馿倒骑归看华山。处士故庐霜月古，欲将全璧伴东还。
何须骑鹤与腰缠，欲傍家山问一廛。任是五经俱扫地，可容四海欠弥天。白砂自养真铅汞，玄草重纫断简编。更絇梅花窗外树，曲肱听雨听风眠。
雁塔名题久不知，新吟忽遣好风吹。易推未画本无画，计已出奇何有奇。孔雀屏开金错落，蟾蜍玉冷墨淋漓。故家旧有传衣句，跨灶冲楼足尉思。
老人端似老人星，五马精明旧典刑。故事新看厅壁记，华堂旧有德威铭。数州棠树应垂地，四世莱衣又过庭。骚雅故家仍大手，可无清警赋华亭。
张雪湖家苜蓿盘，坐中着眼恐应难。似华表鹤仍同姓，与华山人不两般。客舍须寻佳处住，热官多是冷时观。却须索我形骸外，莫作三支一等看。
廉士难于俗吏并，质衣犹及送僧行。惠惟适用偏多感，施及无求益见情。弱羽敢辞三足妒，伏雌常与九包争。故家逸韵难谐俗，共作台州一段清。
恨霜点鬓讳言霜，谁敢从翁话鬓苍。每见丹林枫剪剪，只云青女陈堂堂。所余不足供弹镊，既往徒嗟易断肠。惆怅行春桥下水，无朝无暮只沧浪。
门外青山自作双，檐前松韵泻秋江。半规皎皎暾重雾，一点晶晶洞八窗。用晦不曾欺暗室，凿邻何必借残釭。俭存元祐规模小，曾著光明两胜幢。
旋十村墟旧缚茅，夜深云呗薄江郊。更无可借文书处，只好相寻野逸交。落叶自随流水去，闲门尽倒破囊抄。故人递迭青云去，谁与山人赋解嘲。
不为长斋绣佛前，欲酬芳瀣伴风蝉。川奔直恐颓难障，灰死何曾溺不然。冷帐弗生骑鹤梦，清才合友跨鲸仙。几时卜筑红泉上，只尺丹霞小有天。
丙寅端午前三日，南宕西湖酒一卮。趁此昌蒲新酿熟，看君棠棣燕歌迟。春风玉笋分班处，夜雨金闺对榻时。蛙在秋池分部曲，小须叔季奏埙箎。
黑柏森森旧息阴，锦官城北到如今。虽生仲达犹难料，更十曹丕岂易禁。曾过南阳寻故俗，偶思梁甫拟高吟。外江三硖霜蟾老，蚤识先生溯硖心。
话到蕲黄只永叹，不知心作食梅酸。断头自是无降将，啮指终能愧贺兰。变弗知权生亦愧，动才适义死何难。多君逆旅观浮俗，尸素墦间一等看。
森戟凝香赋夜严，酲开玉色判厌厌。荼虽小苦还如荠，梅抑微酸必俟盐。寿富拓成千里域，光荣飞上一规蟾。道枢却在环中转，賸馥残膏亦溉沾。
乐雠稽古暂专城，孰愈金莲夜直频。风月平分与宏放，江山多助到清新。乡来素练江犹浄，近日芳池草又春。想见尊前酬别乘，武夷山下付衣人。
江远天低月透沙，严城佳处舣仙槎。明分象纬占群玉，巍峙岑楼仰九华。棋局旋收归静胜，吟疆宽拓战淫哇。春回水驿分新句，更寄南枝一两花。
星履声中识典刑，洗空浮俗快双明。四朝孰愈德耆艾，九鼎曷如身重轻。只作寻常高步武，安知咫尺是钧衡。冲和一点关埏埴，噫欠春风六合生。
镜里津津喜上眉，人情瘦瘠遁心肥。环中小复事虚应，方外敢忘求实归。客好洁羞南涧藻，家常草具北山薇。难消闲里舒长日，修绠何须绊落晖。
半雨阴阴复半晴，芳郊紫径厌尘轻。飞花逐旋将春去，续绠寻思系日倾。梦苦流鶑呼得觉，愁嫌啼鴂唤教生。频搔短发临寒水，添了星星几点明。
习习凉薰至自南，诗人官满策归骖。腰缠简短聊遵约，家法森严贵不贪。政入民谣歌得一，月临山驿赋成三。独余寻丈鸣弦地，仪表江东古子男。
截住泠泠碧透沙，放开衮衮怒飞花。石疑初裂蓬婆麓，鲸拟洪奔海若家。殷地贾余翻霹雳，喷岩用壮激谽谺。凭阑小伫观流止，不独观澜一笑哗。
凤井庭犀玉载腴，楼前楼后着花初。不须素幌萦檀篆，只放鲜风入绮疏。恨弗同寻姑射住，却疑僦得广寒居。露零夜老秋衣薄，独自裴回绕屋除。
湿带秋痕绿可庭，花阴竹色借鲜明。簪抽翠笋愁穿破，茵拓青丝喜剪成。户外倚筇遮俗屦，楼头横玉衬寒英。平阳不惜黄金埒，稠叠蒙茸四畔生。
关西长虑独兢兢，万灶分屯感慨深。不易制如巫硖水，最难得是蜀人心。拨灰忍见俱焚玉，铭鼎徐看小篆金。欲倚筹边开玉帐，共观城外柏森森。
宏博曾闻鼎足无，脚才实处即荣途。恰观次第行初志，冀懋神明振后图。齿失半唇忘屏翰，棣联双萼更纷敷。乡来少戆烦公笑，却忆公言诮故吾。
冲和正脉到江西，中有千岩万壑奇。百炼易成终切玉，一炊难办必精糜。艾萧杂处芝兰馥，风土殊方枳橘移。铁石故家清婉赋，盍临疏影寄予思。
翻水千篇未足哦，不酬一语亦同科。若非身世相忘久，应是江山得助多。旬月有人加锻炼，壶觞无地不婆娑。西湖南荡相寻处，门断红尘接翠萝。
蜀道因仍涨燧烟，烦公玉节照山川。省闱三见文衡正，边柝双兼武备全。传自老成需代去，不知威惠倩谁宣。回头半壁西南地，不是寻常刺史天。
玉堂云气锁空蒙，回首泠然跨阆风。纸贵又腾身后贾，骚亡旧策眼前功。蜗缘竺磵题名石，鹭忆吴江载酒篷。零落九华三四帖，朣朣犹在破囊中。
皇华万斛下苕溪，夹道甘棠映绿漪。为问只今回首处，曷如它日劝耕时。恩光才洽腥风静，烽火初消化日迟。士不明经无足用，乡来殷侑亦如斯。
草思含芳梦亦疑，芬陁擢秀自枝枝。人间万事醉眯眼，江上数峰青到眉。多暇湖山分昼永，少晴风日共春迟。一春幽事从头了，先破苍苔吊紫芝。
见说姚家与魏家，紫琼黄玉剪纷葩。亭亭贵重推名辈，岁岁清明赏大花。日褪晓晴连影好，露添夜冷并枝斜。一从娄舞霓裳遍，憔悴春风怨物华。
龙飞乙酉三三日，节物催春睡不知。便作花残鶑老态，略无天朗气清时。丽人行欠高吟续，禊帖碑从赝本欺。逸兴不随今古尽，振衣千仞赴心期。
满城漠漠看飞扬，百炼刚非贺老肠。褪雨不忺知酝藉，倚风无力信行藏。可曾着意随流急，竟亦何心作许狂。酒似海留春不住，为春回雪荐离觞。
眇如丝粟便悠然，漥玉深中浅注泉。再晕不知前夜月，才生便乐此中天。群分自笑如儿戏，聚育谁偏得母怜。罔罟不来斯可乐，洋洋何必泳长川。
诸老骑箕上太微，仲谋不似景升儿。废寻蹊隧千年古，光奋胸襟一段奇。直敢昧寻嗟枉尺，方宁适义不成规。泠然差早终无愧，安俟名垂竹帛为。
弹压风烟盍鼎分，一新丹碧耀层层。异时三凤鸣还止，旧约群鸥唤得应。船绕砌云寻水步，葑侵檐影似田塍。关心夜老梅花瘦，别有孤山树上僧。
弹镊何曾款俗扃，清晨且了夜来经。匣非台镜人谁鉴，阅少年头雪易零。老葛句留身后贵，颠僧发烬死前灵。白崖薙罢还来薙，饶得长安两独醒。
华玉初痕陇树颠，朣朣俄顷散澄鲜。已无纤翳浄如洗，犹有些儿修未全。竺友啸闻青嶂外，胡床移近绿筠边。怀人长恨千山隔，云淡天低鹤未眠。
小小如巢便称怀，邻无百万买洪崖。炊云子熟呼仙饷，借雪精游与俗乖。禅谬分灯传口耳，耕宁合耦外形骸。田中大义休提掇，定与诸方打不谐。
小筑难谋似燕营，卷帘容燕贺新成。绿抽万玉医人俗，青出双螺闯户明。家与宦贫宁免仕，猿教鹤伴不须惊。紫荆花下庭萱老，浊酒狂歌燕弟兄。
江汉归来重访寻，貂裘未弊亦尘侵。碧眸憎俗重扃户，白羽扇凉一援琴。池草易生苕水梦，莼羹难老故乡心。有书若问东阳瘦，记遣神林问惠琳。
北宕戒坛才税驾，过湖问路扣吾庐。櫂侵葑畛轻于叶，策尽松阴缓当车。图上众香和露写，袖中经卷杀金书。飞来更践重来约，莫遣山灵讶阔疏。
一其所二一成非，揆以人情萃必睽。镜岂有心私应物，楚如不众敢咻齐。瘦欹雪萼难谐俗，劲错霜根弗肯低。岣嵝芳尘犹可袭，賸收赤箭就刀圭。
未谋人国已谋身，往事无从问水滨。游鹿谆谆犹在耳，平湖淼淼忽扬尘。寺明丹垩低檐古，树饱风霜老节新。又理阖闾城外櫂，更无鸥鸟傍青纶。
欲唤扁舟一访寻，开窗同揖小猊岑。风晴堕叶声应燥，目远孤鸿影易沉。餐为菊英聊缓带，醉因雪萼小低簪。隔溪半夜疏钟到，定有清新入短吟。
刺史天开卷暝云，凛姿如玉照人明。蓬莱地近异尘世，箕颍风高凝古情。度外峻超千文俗，春来又劝一年耕。屏藩王室皆同姓，况是金瓯覆姓名。
帝辍词臣重抚绥，次边尤轸大江陲。百篇斗酒玩万物，十雨五风终四期。谣颂不遗纤悉美，形容难尽许多奇。纵龟放鹤朝天去，岂独江东列郡师。
苦心如檗凛于冰，赢得冲冠雪一簪。千载四明登陆处，三生五月度泸心。清泠烈暑生秋思，谐协凉薰入正音。今日惮公如惮黯，试看塞柝夜沈沈。
归装又逐西凉去，轻省还如赴上时。廉者固宜疏住计，富哉只有送行诗。贴天自与鹓鸿举，钳纸谁容雁鹜欺。它日宣城厅壁记，岿然一样斗山思。
凛姿行复伟衣冠，螭亦何曾耻暂蟠。入梦少曾忘博约，得书多是报平安。雪零短发新尤甚，盟近黄花旧不寒。肯入乱山相劳苦，密云香郁破团团。
鲜风嫩日养芳新，来会闲人九日盟。相泽畔吟腾晓馥，就花中隠著修名。碧浮賸嗅茱萸醁，黄落谁摇沆瀣英。商素雅为仁者寿，荐甘𣂏碧辅清明。
一种分蟾各自知，人间不似省中枝。繁英尽委开仍好，幽馥先来去又迟。雨后莫忘秋晓步，风鲜曾约夜凉吹。小山纵有淮南赋，可是蓬山欠景差。
细把前朝圣政推，娄教龙首到黄扉。自南渡后从头数，比旧京时过眼稀。磊砢固当为世用，风云端不与人违。采薇只在丁山下，亟伫青鸾入翠微。
当年聚石赋全提，断处飞梁险处梯。铁展霓腰疑水竭，玉伸象准卷云低。危于汉使回车坂，深似秦人避乱溪。钟梵殷床连夜旦，相忘猿鸟各安栖。
山木凌秋似鬓苍，静观浮俗饱炎凉。唤回猿鹤弹三叠，话到陈隋笑几场。云度闲情疑路断，草生奇馥染林香。莫乘残照催归骑，白下留门惯漏长。
笔耕白首不逢年，间得新题似得仙。磨透铁泓空费力，吟残金薤弗成篇。未忘陋巷希瞠若，不信长虹死浩然。小驻行云聊寄恨，莫为愁雨湿吴天。
松根葛藟亟扳缘，势极青冥恨不前。鶑閟好音春不响，鹤嫌遗臭夜移眠。回头华表一千载，开眼檀萝十九年。想见息阴羞恶木，断魂岭海吊诸贤。
千辐纹边着意深，龙门檀越谶重临。旋螺数发为公寿，卍字扪胸印此心。玉节生风淮岸曲，金轮碾雾越山阴。诚明空觉曾无间，磁石岩岩一寸针。
不见鲜明剪绿漪，焦劳夙夜动精祈。腊残虽缺三回白，岁闰何妨十日迟。孰谓天高催不得，自知心感弗曾疑。静中觑破玄冥巧，留作新春第一奇。
拟絮因风又拟盐，只今此话可曾拈。待将巧思形容尽，合避新条比类嫌。褪煖已先云懵澒，挟寒相次雨廉纤。落梅声里浑如昼，冏冏横陈透玉蟾。
曩说琛师迈往贤，不将大义答开田。欲惩后世人尸素，敢昧前修自弃捐。把似诞谩规信施，何如勤苦佐丰年。镢头边事超今古，侥幸逢年是偶然。
钩党开端惨弗舒，悬知隠逸未全疏。奸谀孔炽吾何与，名节虽高弊不除。盟鹭相忘寻水宿，冥鸿那复死巢居。澜翻平地浑漂汩，柰此悠然一叶虚。
溧阳令尹果谁欤，陆少蓬翁小伯鱼。佳客来时须问字，丈人好处略瞻乌。俸钱撙节开家集，官事那容读父书。独欠旧时穷少府，琴堂相对撚吟须。
乡来屋老拊岩棱，欲上看山谢不能。衡跨半天开复道，直从平地到危层。上方近听婴儿语，前塔遥分竺寺灯。昨晚乱云收急雨，凭高如望海涛崩。
霜皮重复裹莓苔，不见君王过沛来。好处莫非前辈道，后生知是几时栽。阴分背乡青如旧，心愈刚明死弗灰。却恐登坛骚雅绝，亭亭似把碧油开。
十年同约故园归，指点云西凤翥奇。锦绣裹山怀旧俗，琅玕披腹吐新诗。更无人悼淹翔屈，只有天为慷慨知。令尹子丈三已矣，悠然喜愠不曾移。
掉鞅英躔并隽游，大巫皇恤小巫羞。未将所学酬知己，先与他人作忌囮。譛舌不中投虎兕，络头长恨死骅骝。山林独有男儿泪，可是无情涕泗流。
剧繁迎刃听裁剸，化自京师守令宣。处默有声长殷殷，所闻无善不拳拳。戚联阊阖天虽近，下若沧溟德更渊。任是灵椿根力浅，也应凡草不齐年。
静倚松门掩夕霏，不知求己去求谁。翳花旋扫无留蒂，蒙吝才消即善颐。彖象尚堪明古意，茅茨聊复傍寒漪。是中余地藏缄默，何处人间更有诗。
贫则安之岂病焉，乘桴未暇况笺天。翰林足避将军污，内史灰从廷尉然。口伐固应无大敌，笔耕元自有丰年。讲明人爵君何欠，只欠苏司业酒钱。
苍玉根连白玉条，湿云冉冉碧萧萧。花含鼎实宜先发，节笑心空贵后凋。友此双清同日种，听它六出几时飘。不如杨柳江边树，惠浅恩疏怨不消。
𫕥团华月锁重云，底处朣朣魄载新。空使霜蟾同转毂，不容玉斧伴修轮。身虽全节扃泉户，天亦何心死谷神。窗外竹间梅数树，为谁消减雪中春。
养廉便似挂衣冠，数米晨炊度百囏。一节易为千里别，万金难售十年闲。旧从石笋曾招隠，新种梅花试住山。老去益高华玉价，区区少室谩追攀。
碧云独擅香城胜，近与唐朝处士邻。旧出山来空蕙帐，今回首去厌京尘。菊荒尚有霜前馥，荼老宁无雨后新。劳苦玉泓清浅了，解嘲怨鹤断猿嗔。
陇蜀归来宠更隆，旧盟鸥鹭望鹓鸿。一时父子俱佳士，异代师生各少蓬。芸不用防新蠹损，腹须频晒晓曈眬。道山自是楼居样，还与岷峨一笑同。
精琼老瓦汰沉沙，蜂掠残零晚未衙。功谢囊中餐玉法，钵分天上𬙂纶家。蔓虽引去徐留蒂，鞭欲行来嫩挑芽。野蔌众多烦饤饾，敢从一箸万钱夸。
一掬甘泉煮白沙，群峰秀整似排衙。无钱买帖临求米，背俗论交类丧家。续遣新吟欺白雪，又如活火剪黄芽。海商不惜兼金价，传向鸡林国里夸。
可能掷米化丹砂，更记人间早晚衙。腰欲直伸轻五斗，供惭素餐漫千家。清新变雅多奇态，鄙吝消它几许芽。不是凤池提此话，纷纷浮俗浪传夸。
宣城归到西湖寺，朋旧如沙散不收。盟鹭又随西里远，惊猿空伴北山愁。同途好友须题品，可意佳篇便献酬。摘得甘花烦见寄，趁它大火未西流。
铸剑湖东景纬明，蜿蜒飞去水犹腥。欲从正脉疏清镜，不信同流有浊泾。千骑道山仙部曲，三岩画幅老丹青。一帆送客供吟眺，数尽长亭与短亭。
新棠阴接旧棠阴，独向千峰榭上吟。厚俗工夫聊变雅，无弦音响付知心。云开老兔才飞上，尘避灵犀不敢侵。老钓矶前清可镜，星星应未点华簪。
自与先贤分不生，酒船隙地鹤随行。桥阑架碧疑虹跨，葑畛围香拟岸横。凉度绿云花不寐，尽余红泪烛须更。明朝秋思谁先得，笑听苹花与蓼争。
归途弗辨处州诗，大雅遗音鉴赏稀。先自有田皆种秫，岂应无子不传衣。华缄不贵中朝士，草具甘分北宕薇。老矣菟裘何许问，摇摇心与去帆飞。
赋就垂天起隠沦，鹜飞难并鹄亭亭。池塘早已腾春馥，龙麝何烦乱德馨。虚应有神元不死，静观无物不长灵。双眸弗见南州士，莫作西山雨后青。
小舟回櫂清苕曲，林下新传拜夕郎。品固自高庸借重，官非因夭始腾芳。人都不到天游处，马尚能寻夜直堂。只尺钧衡住无屋，万间庇士可曾忘。
滔滔银浦寒飕飗，一涓一滴皆清流。向来却立望云汉，朣朣华月县高秋。霞标一万八千丈，雪兔霜蟾在其上。光分四海凉如水，小试丹丘一千里。
昔住白云城里寺，清标曾揖两岩高。丛卑旧忆曾栖棘，县壮新传略奏刀。把似山林今日看，弗须湖海向来豪。时人只识鸣弦手，不识无弦似醉陶。
涧边寻得压残枝，远寄蓬仙换得诗。闯水花多凝雪重，漱冰香透出山迟。笑从秘府朱颜索，洁与缁云素幌宜。檐隙一痕华月堕，伴蟾蜍玉惜贞姿。
挂包妃子墓田居，余地无钱买一鉏。邻寺笑贫稀住计，孤山嫌怪索离书。鸿虽自去何须送，鸥不曾亲尽不疏。亟欲寄声寻便武，只烦三十六鳞鱼。
华风煖入劝耕卮，后苑词头欲下时。父老怕公归觐速，鶑花惜日燕歌迟。肥生鸭顶痕遵渚，嫩学鹅儿蔓染丝。好是东郊元祐寺，两年千骑驻旌旗。
管领风烟一半闲，池南池北画阑间。红添蜀绮渐成韵，绿间湘琼过得斑。待燕欲归帘尽卷，惜猿蜚去栅犹关。种花先课园丁最，看到丛犀赋小山。
不独甘棠茂午阴，浄如止水照人心。楼通阊阖天垂斗，云锁蜿蜒鼎篆金。袖里有春还自乐，尊前无客不能吟。古菱花里青青鬓，半点吴霜不敢侵。
呼猿洞口冷泉湾，尽把天真作假看。低切一峰庭际立，屹如九仞坐中寒。闲来不觉留连久，好处方知鬭砌难。尤物移人易成趣，莫嗔强健懒弹冠。
早悟玄元一曰慈，持身有本是无私。戒将重帚伤蝼蚁，弗买生鱼喂鹭鸶。桂实松高宜寿此，竹清梅瘦亦如斯。吟成换得神仙骨，不枉凭阑撚断髭。
随官曾读颂中兴，符竹将分第二灯。一气所钟清似镜，十成相肖澹于僧。红栽水玉不多日，碧数雾鬟无数层。台上只教猿自啸，秦箫虽美弗同登。
总饷园中赋咏佳，可曾误指玉钩斜。烟鬟闯户青浮玉，羽盖亭云绿护花。瘦竹引风留客旆，长江流月去谁家。暮天漾漾随潮展，仿佛西兴渡口沙。
笑君吟似饮中歌，船贴清溪翠卷罗。梦枕熟时忺昼永，午阴团影得凉多。官非奉礼宁如贺，家岂杨州旧姓何。试问柯山棋一局，不知曾烂几人柯。
水风池馆濯明妆，两袖澄鲜𥩟晚香。金注月波秋未满，银开星渚夜生凉。素怜醉客阳辞酒，才就新题略举觞。拙不可穷安用巧，听他乞得巧人忙。
别元龙了别西湖，到得兰陵二月初。沉想金闺随梦熟，楷书玉楮问安疏。傍人燕子新巢小，得友鶑雏煖翼舒。落落环中有余地，道枢旋斡看虚邪。
未报金陵大阃书，鹊声犹自绕庭除。若非尚德嘉同姓，应是搜才副所如。寒日鹭洲千点雪，旧时燕垒几番雏。江东可是无诸葛，不记于家有小千。
文公住处儿时到，尚记崔嵬紫翠联。隔岸土封刘氏藁，它山石刻杜陵篇。天开双阙凌飞雾，经注千名富近年。倘有异时陈伯玉，潸然为我作欣然。
绝笑诸郎似乃翁，荃翁又自去哦松。救焚赏必先焦额，欲雨香非后土龙。征调苦多忘惜日，燮调伤煖不成冬。吴江短楫华亭月，称副茎虀藐万钟。
敢忘百拜与三行，非贾非工只得耕。旧不便民毋助长，新非怫众却休更。验今多是迂扶曲，考古无非直胜横。只把襦歌征别乘，不从谏议问苍生。
守令丁宁在必行，女当知织子知耕。课春蚕务从三月，听夏鸡声起五更。畎浍满时瞻日上，桔槔俯处候云横。调疏征省家才给，便买诗书教后生。
导洛疏伊断在兹，度溪湔祓振荒祠。人心未泯犹知劝，事力虽殚岂惮为。清似山阴修禊后，煖于沂上咏归时。熊罴祥叶期丰报，应有南康别驾儿。
絮飞无迹送行舟，春树江云共献酬。国子先生为太守，碧山学士作监州。晴开庐阜微茫晓，籁挟芝山汗漫秋。华月光风在怀袖，同吟同歗莫鸿沟。
盍缀蓬仙向上班，烹鲜不鄙作州难。醉眸尚带壶云碧，吟笔疑翻璧浪干。名著金闺方善下，春生玉树不知寒。明年全榜登科记，莫把寻常举送看。
经术修明可保邦，凛然冠佩陈堂堂。竞传溪上诸贤聚，渐得门前一水香。疏剪新篁看抱节，诛锄恶草戒侵墙。美轮美奂从人颂，潜德虽幽愈耿光。
肃瞻老屋话因依，再振工夫岂浪施。学士贱秦麟妄出，老天祚宋凤来仪。崇儒允叶休明运，溢美宜删赋咏词。弗待文兴自今古，源源未必不由兹。
业从师授巧无师，孟子何曾负子思。华月不从修处缺，景星还自望中垂。伪从所恶生成党，判自持方不中规。欲扣两端今已矣，忘言独与故吾期。
仙蹊九地更深层，扪磴扳崖谢瘦藤。候彻鼎芽抽薿薿，滴残钟乳缀棱棱。诡形象物疑成怪，虚处存神唤得应。惆怅石馿鞭不起，弗如鸡犬解骞腾。
准拟朝餐洞口霞，更穷泓碧涨桃花。可曾石罅潴成玉，多是金边拣得沙。符说有灵寻汉篆，人因鉴止见胡麻。依稀似入天台路，不属刘家与阮家。
乡来风月渺鸿沟，已属而今第一流。九转可曾图速效，双旌何足叹迟留。暂纡青绶宣新化，应对黄花动古愁。倘有无人耕处地，欲投瘦策问菟裘。
见说淮东使者归，耄鲵都作小儿啼。暂闲绿野停鸿鹄，小俟青冥骤𫘝𫘨。度外二三皆胜策，胸中十万未全提。浯溪尚有崭天石，颂德歌功尽可题。
弹压奔鲸障怒飞，削成峭峙不分支。自檐滴外水为地，于海潮中石涌坻。蜀浪春肥浮棹急，淮云晓湿度江迟。中泠一滴清如玉，弗与滔滔混浊移。
岞崿峰前古子男，万家喜气接浮岚。许曾蜕俗今留迹，坡为寻僧旧驻骖。养志不违宜膝下，去天差近似城南。明年一县花如锦，日日春风伴燕酣。
凛然晋宋美风姿，又似君家古少仪。剧县一经名辈作，春江相与白鸥宜。盘根小试难藏利，剖竹乔迁勿复疑。鸡犬相闻才隔岸，日边书到欲先知。
沉思何处雨花零，仿佛灵山会上曾。不愧后来成佛女，宛如前辈在家僧。翳花去眼空无蒂，老玉胜春瘦弗棱。相伴灵椿岁寒操，共看两干又传灯。
怒虎跑云此处传，到今知是几何年。一弯碧似回珠浦，数曲青藏瘗玉田。彤管旋添今日史，白华何补乡来篇。诔辞尽出骚人社，行橐犹能得细诠。
挂帆来迓新邦伯，不与邮亭计短长。旧习澹如黄阁老，骚情闲寄碧云房。空蒙得处花生笔，滟潋斟时月满觞。想见客毡寒不寐，自将宿火拨残香。
龙虎榜头千佛名，乱山寸碧起双明。预吟新句虽三首，莫放胪传第二声。得意马蹄须款曲，吐花兔颖看峥嵘。平生两眼人嫌白，青为君家好弟兄。
江上得书才半月，漕闱旋与计偕初。荐闻得第喜何似，纵不嗣音曾弗疏。别院苦难应有助，大庭贾勇可无余。首呼名氏须相报，雁若慵来亟遣鱼。
锦帆泾浅花如玉，苧罗女儿更明淑。纤柔㧛花映芳脸，绿皱不摇秋湛染。嫣然闯影一笑新，笑花解笑不解颦。扁舟五湖一痕月，照见颦吴更颦越。
射蛟溪上黄花酒，灏气浮溪静弗澜。素羽已忘秋后热，紫萸不怕夜来寒。轸裁雕玉鸣焦尾，屏掩涂金炷博山。步武自高吟自适，何须鼓吹上层峦。
尺潦翻阶怒辊沙，沉阴物物殒精华。最怜万亩伤禾颖，忘却重阳对菊花。原上有苗皆委地，水中无穗不生芽。占晴夜夜观西北，一缕何曾见暮霞。
千骑精明振物华，麦畦分处槿篱斜。山虽有尽春无际，李竟不言桃自花。绿涨新添前夜雨，青归不减去年畬。酒杯弗酹刘伶土，重为斯文一叹嗟。
梏足晶荧佩陆离，无人从事一丸泥。谋疏与国迷同体，恨逐东流竟噬脐。俗好永怀兄弟逊，金多盍愧斗牛齐。潮来只打君山脚，渺渺江空宇宙低。
直从平地矗崔嵬，南向群山斗次来。尽此半春留客醉，莫愁一日不花开。水从绿野前头绕，竹向芳菲缺处栽。目送断鸿天外去，问它更是几时回。
两考在官当有俸，三年待次已无余。骥虽暂展淹州佐，鹓欲成行盍内除。湖上玄猿嗟宿草，帐中丹顶喜新雏。青冥脚脚平如砥，浩荡沧江兴弗疏。
把茅著在深云里，亦有残畬近水边。不作山人沽善价，更饕司业养廉钱。皇华未远难为别，倦翮嫌高弗足怜。来岁小团新锡赉，从公酌第四桥泉。
鬘缀薰风舞袂凉，依稀五竺饭空王。未哦玉唾三千偈，先列金钗十二行。桂殿冷滋分素洁，魏家新紫拟芬芳。华林锦绣连铜雀，叶叶倾斜背太阳。
乡也才聆謦咳声，暗中摸索认轮囷。故家大雅元戎老，词学清流使节新。直指大门标俗子，莫嫌高贾著山人。紫荷琳馆君诸父，说项斯贤不厌频。
兰陵曾颂邻州政，除却龚黄总不如。又似澄江千尺练，只传陋巷一编书。坐令季子昌遗俗，尽道丹山更好雏。老我林泉散樗栎，守愚终不与贤疏。
粟散王都藐莫知，星分棋布海中泜。三韩未远须重译，九土虽中共秉彜。但见神僧巍跨水，弗闻君子陋居夷。由余季札高千古，更复区区桀跖为。
深閴禅扉未扣关，先将鸾尾扫层峦。贵于步屧狂工部，健胜游山老谢安。静里韶华天宇大，笑中耆艾酒尊宽。独余缱绻林泉思，更为山红小倚阑。
闲把新抽粉节题，疾邪字字赋心思。溺非袖手无遗援，虐是专门忍助为。山下水流花尽处，人间豕燎虱焦时。盈虚消息还来复，六月扶摇岂远而。
盍步花砖草制书，尚烦丐外替中除。肯堂肯室五经笥，难弟难兄三凤雏。家学不逃钟鼎贵，野情弗与隠沦疏。乾坤肯负真宏博，聊为斯文发绪余。
去酌孤山六一泉，吟邀两衲簉诸贤。郎君拾芥登科后，老子惩奸去国前。鬓自侍郎班里白，官从天子学中联。半轮不死峩眉月，还乡沧浪阔处圆。
京索风烟一日还，东山起了到西山。应知雅量浑相似，默蕴沉机只等闲。棋妙胜于淮上捷，扇轻铭露管中斑。共为天下苍生贺，不为苍生亦破颜。
好山可是登临少，此地云胡应接多。天自有初恢壮观，人非无故辄悲歌。烟收三面平开镜，雨后双鬟对绾螺。欲辩南徐古徐话，忍将名刻细摩挲。
身与东都孰重轻，至今犹擅蔡山名。四围深壍方方禁，千古英词凛凛生。汉鼎已归曹马手，胡笳犹播管弦声。传家更有柯亭竹，曾作岐阳老凤鸣。
西山爽气在眉睫，不在悠然得句时。髣髴长沙少年样，清新瘦岛晚唐诗。全提韬略亲分付，半倚𫐌星看设施。笑指貂蝉旧时物，自兜牟出恐成迟。
六阴才伏便回春，刚德潜随君子生。白日旧从黄道正，使星今傍紫微明。冰霜不作三冬凛，权量行歌一道平。湖上诗人望归节，御屏风上已题名。
掉牧羊鞭弗学仙，十年不转旧星躔。僦无郑广文官舍，醒欠苏司业酒钱。前席对床偎死火，反骚续雅聒清眠。江湖事业掀天地，岂在累累六印边。
元正霁雪卷阴机，做得晴如此夕稀。金菡新红连夜发，玉轮初夜碾云飞。漏随冰泮生和畅，海涌山来抃峭巍。莫把笙镛驻麾节，禁林树树响催归。
苔衣槁干起枚条，的皪生香韵更饶。领袖鲜风高素节，精神华月凛清标。冷看不若同疏幌，煖熨何妨酌瘿瓢。瞻望白云天一角，年年思远寄迢迢。
紫萼腾芳金撚须，一花破白万花疏。若非参子黄昏后，应是华风邂逅初。楼上略停横玉手，垅头聊代故人书。潢流漫漫无清影，试瀹山泉导石渠。
在御无弦别有音，音中逸响岂难寻。一弹首詟乘轩贵，万古群空立仗喑。肆狡缺唇安夜穴，凭妖九尾远城阴。双旌不驻夫差国，谁振延陵季子心。
浮俗伽梨水上萍，池塘密密蔽澄明。疏开堂印邀麾节，袖出台缄救劓黥。才办买山钱未了，又营捩鼻木随行。悬知不是缁云福，讵敢忘忧衒独清。
日月何私等照临，坦然明白洞幽阴。其余不信信诸己，所以无求求放心。妖可击蛇惟笏在，河当娶妇遣巫沈。不知今夕复何夕，起我惩奸志怪吟。
风颠雨横田为陂，没头禾颖靡孑遗。佃夫睨我谓我语，不德致此繄谁为。肉食标吾稼螟𫋌，旧章僭乱民蝥蠈。民不畏虎宁畏官，汝遑恤我输官难。
故园风物望归迟，趁得枨黄橘绿时。潮不失期惟自信，象非无胆愧频移。素知天定齐荣辱，应有人嫌不诡随。试问王家第七叔，群山何似蕺山奇。
一寸长淮一寸金，金城千里障尘侵。犬羊未识元戎面，廊庙先知国士心。坐使春风生掌握，行孚大信控喉襟。夜严玉帐清如水，小复轻裘缓带吟。
根从鼎实振华风，春自岧嶤直禁中。与紫薇花分殿最，带黄昏月尚朦胧。玉堂踏雪司空惯，金谷从他白首同。遥想树梅如树德，小酬冰质洞玲珑。
他日台纲整顿难，独观风旨弗他观。修名夙振鸳鸾序，元服絻加獬豸冠。已肆浊流堤衮衮，更教华月振团团。都人快睹青骢马，不作从前款段看。
辅郡殊非列郡同，楼居阔著水晶宫。胆尝故垒烟尘外，心在清流湛染中。看不足山归赋咏，发无余蕴到鸿蒙。华阳壁记多名辈，先为苏家述长公。
鏖残老火豁瑶空，谁遣云生桂殿东。未必清明如五马，故令霶霔洗垂虹。凉灯荐喜占晨霁，渴稼怀新乐岁丰。遥想半轮秋未老，朣朣襟袖振华风。
立螭持橐孰非荣，未若江头一苇轻。失侣鸳鸿空怅望，喜归鸥鹭亟将迎。雍容谭笑不但已，去就始终如此明。疏似南阳出师表，尽倾肝鬲写生平。
勋业可曾看晓镜，垂虹回首鉴澄波。明鲜叵惜随时染，瞑眩其如变证何。舌在未忘输谔谔，边储聊复办多多。骄嘶只识瑶池路，仗下如何噤得他。
囊粟排金破黑甜，晓来乾鹊响晴檐。西游佳气作秋爽，东聚列星应夜占。双玉佩声随步武，老人躔度动沈潜。岂惟萧寺生晶色，白叟黄童亦快瞻。
置书学剑漫游畋，百万樗蒱一掷先。结客缔交南荡寺，买花载酒后湖船。三边百险常单骑，五马双旌未十年。莫作杨州贵人样，兜牟更解出貂蝉。
坤维日望虏尘消，鸳序坤珍压大僚。持橐爱兄同法从，牧羊友弟并仙镳。清流未涨双溪碧，浮俗先传五袴谣。八咏断弦如可续，为君折苇度秋潮。
才指金华饯阿连，永嘉迓吏复联翩。东藩等是二千石，此乐已无三百年。学士即真尤鲜俪，使君独立恐难先。懒云倘借鲜风便，容与东西刺史天。
望断灵山消息绝，不复倚门吹白发。或从西向问归程，腊月莲花随步发。灵山上首翻途辙，临丧不哀非旷达。回首一会俨然在，将此深心奉尘刹。
硖山一关无锁钥，从门入者踏不着。若是行家上上流，肯向那边轻著脚。泽禅已是失照顾，不觉全身在里许。莫嫌里许寂寥生，记取硖山最初句。
肯堂不晓巴蜀音，卍庵错以心传心。当时尽道有分付，一盲众盲讹至今。上人觑破便西溯，丑恶却须善藏护。若也轻轻露一斑，连汝恶名无雪处。
天台无象老瞎秃，妙转一机曾啮镞。射虎归来死不侯，肯逐儿曹驾羊鹿。诸方浩浩只如许，谁信此翁元不死。阿戎头角又峥嵘，一段风流都付与。
报慈打底错流通，举家大小都诈聋。人人诈得十分似，检点将来牛马风。阿师不入者保社，真尚不存那忍诈。正传若在瞎馿边，开眼堂堂误天下。
辟初错向诸方求，那堪同来打爷州。只今又入钟阜去，从错至错无时瘳。待欲商评者两错，只有知非无肯诺。痴叟顽翁旧同梦，知我从来无鼻孔。
法持三尺弼皇尧，盛德英风满市朝。千里关山思召伯，十年海内重皋陶。遨游上界星辰近，出入中天雨露饶。何用烧灯歌法活，只须洗耳听鸣韶。
先生虽老正康强，紫绶金鱼两鬓霜。椿干岂因更节健，松江自饮菊潭香。方过一百官省岁，尚有八千年寿长。徼福定从句漏令，丹砂问了却分尝。
鳌头那久幕莲间，国子先生促趁班。元自胸中有奇观，须教集里富江山。三年再见虽成别，正月诸生亦入关。为赋江空岁年晚，功名惟恐鬓毛斑。
官样文章曾靖州，计台一鹗再横秋。虽为竹使年殊少，要续荷囊意未休。丹陛行寻螭陛旧，清香仍裛桂香浮。二千石扫三千字，千载江西作话头。
浙水春风第一家，只言当日长兰芽。谁知李白三山侣，来看姚黄二月花。金瓮荼䕷香作酒，玉瓯松子肉为茶。满板松竹并奇物，寿似蟾宫之桂华。
天遣皇孙二十七，若木望来高几尺。行空万里是祥云，入地千年成琥珀。玉楼渺漠无人到，高台自古悲风早。碧云尽处是天衢，更没青青河畔草。
雄心中夜岂难平，一队旌旗万里行。为国许身增慷慨，逢人说剑转分明。尊前白发怀南浦，马上青山过楚城。从此海邦多治略，好听歌诵快舆情。
野塘漫漫板桥东，家在春风𤱶亩中。阶草不芟新织翠，庭花初种小开红。酒尝村酿余酸味，诗乏才华有淡工。邻里相过无杂语，但云饥后庆年丰。
师住疏山祇树园，卧看云雾起江村。百年鼎鼎春风转，一钵垂垂老眼昏。古殿扑空参铁凤，夜潭翻月落金盘。何时系缆西风下，松柏阴阴独扣门。
青苔满地护阶阴，尘俗曾无半点侵。林鸟避人穿谷去，野猿寻果出云深。千竿翠竹依檐立，一对黄鹂入树吟。昼静风清诗思罢，凭阑倾耳听松琴。
南窗数度断韦编，茅塞余心未豁然。洞极潜虚浑是梦，观梅卜瓦总非仙。先天妙处无多画，太古真时只一圈。今日从知斯不谬，庖羲更出亦何言。
白露漙空万叶飞，生香浑在桂花枝。一千里月正圆夜，九十日秋才半时。湓浦风流元亮兴，鄜州牢落少陵诗。不妨吟尽蟾蜍影，此别分明隔岁期。
剑倚梅花鹤梦醒，东游吟骨带秋清。台山路杳神仙迹，楚国书来母子情。半榻烟霞应有约，一筇风雪且兼程。丁宁及早催行李，莫待西湖草色平。
华屋岿然占上方，一尊同此寄相羊。江潮翻海莫天阔，湖水拍堤春草长。莽莽越山凝紫翠，摇摇苏柳间青黄。归鸿影里阑干晚，回首中州入渺茫。
烟尘渺渺暗鱼凫，有客翩然赴上都。乞得玉宸新翰墨，要还琳宇旧规模。十年蠲赋纶恩重，万里归程剑影孤。他日青城公案了，紫云深处勘阴符。
飞下瑶天整复斜，一番余冻损芳华。荒荒月晓三千界，漠漠烟寒十万家。柳外直疑先著絮，梅边浑似后开花。东风吹作巴江水，浩荡龙涛赴海涯。
雨歇空阶浄绿苔，西风凉气满楼台。鸿飞远渚知初到，燕别明年约早来。秋色祇今同世态，时文何意悮人才。停云影里频搔首，闲把新吟取次裁。
薄薄寒侵酒面和，可怜春事委流波。两堤杨柳东风老，一曲池塘夜雨多。花落鶑声还在否，桑空蚕事又如何。壮心不逐流年去，倚剑青天发浩歌。
驰驱徒步问民饥，似我寒儒负笈时。偪仄荒村随户到，萧疏几屋有烟炊。平林带暝投山驿，苍鬓冲寒湿雨丝。野老不知巡历至，相逢尔汝话家私。
排险凌空入磴斜，参差金碧倚烟霞。一山门里分三刹，万柳湖边带几家。世上无人吞栗棘，国中有佛吐莲花。凭栏凝望遥天表，数点青山似乱鸦。
穿云裂石下层巅，来作人间小洞天。双干翠浓几欲滴，两峰玉立巧当前。环观邑屋乌讹尾，倚挹江涛雪满川。城市谁知有清赏，请看山色旧题镌。
白鸥曾此识机心，渭水翻波自不禁。当日尚嫌文网阔，后来谁测武陵深。西风落叶吹秦晋，流水桃花迭古今。世岂避人人避世，九垓同此夕阳阴。
一水波澄接御沟，近城宫柳弄春柔。乌衣巷里人何在，白鹭洲前水自流。千古风流歌舞地，六朝兴废帝王州。今番不负看山约，他日重来说旧游。
圣学家传自有师，更罗英俊侍经帷。治功尚论唐虞际，政体宁甘汉晋卑。猥向梁园陪末坐，敢凭尧历记佳期。羞囊已办诗千首，准拟年年荐寿卮。
长淮清晏久无虞，官舍人烟已复初。共喜舆图方日辟，讵应卒伍尚星居。四营分创因遗址，百堵周围列聚庐。武备既严军气壮，岂专捍御奠州闾。
东南列将谨防虞，尚记熙宁变法初。一自胡雏饮江水，遂令卒伍杂民居。炊烟不断云横垒，清夜无哗月满庐。妙用独推贤太守，征徭元不到乡闾。
经始南风咏有虞，落成候筦报秋初。连甍尽撤编茅旧，万灶重新列屋居。千里只今成保障，一廛谁复等蘧庐。何人袖出如椽笔，为写丰功揭里闾。
清凉景界限尘纷，玉宇从容静夜分。欲满尚悭今夜月，乍舒还敛北山云。孤光翻动枝头鹊，余晕潜驱草际蚊。好处欲言人不解，湛然天宇印心君。
长淮百谷庆西成，万里何妨共此晴。霖雨尚关天下望，月华犹幸晚来明。要看玉宇清光满，闻道银河此去平。邂逅西风轻借力，夜深桂影更敷荣。
孤城急鼓转严更，步屧中庭午夜晴。人世昏昏同梦寐，使星耿耿伴清明。云开霄汉光华远，望极关河眼界平。想见登临无限意，此身那复计浮荣。
先生文采似班扬，俗子何能较短长。顾我未知全璧否，期君聊复善刀藏。壮怀欲写须更仆，胜日能来对举觞。青紫不须分失得，旧游多少困槐黄。
簿书尘里见清扬，握手论心味更长。何日山林共归去，故园花竹可游藏。颜徒自乐一瓢饮，汉殿争陪万寿觞。马革裹尸成底事，要须高卧到羲皇。
北固城高万象秋，烟竿一缕认扬州。试乘绿涨三篙水，要见朱帘十里楼。泪湿宫衣朝雾重，愁薰寒草夕阳浮。隋堤旧事无人问，两两垂杨系客舟。
四海论交二十年，知心一见似前缘。情亲尚记通宵语，忠告难忘送别篇。梦入蓬壶重会面，座看书史尚堆前。应怜废学从农圃，要使留心在简编。
尚记升堂拜母时，满前儿女竞牵衣。凤雏想见今成立，雁序遥闻已奋飞。身后声名终不朽，家传诗礼足相辉。伤心白下金陵道，无复班荆话昨非。
月满千门夜未央，忆陪多士凑文场。露将寒透银袍冷，兴与秋来笔力刚。十载转头成昨梦，一身为客尚他乡。为言桂苑联镳客，要折高枝压众芳。
秦淮契阔几经春，钓月临风入梦频。万灶无哗新号令，一樽相属旧殷勤。绿波南浦予回棹，落日孤城子问津。聚散云萍浑若此，临分一笑大江滨。
秋荐吴江北雁来，几看文阵夺标回。鸰飞鹊喜情何限，龙化鹏抟兆有开。礼部定知当一得，大廷端可压群才。春秋正学非阿世，莫作公孙愧草莱。
睎骥长惭马不前，着鞭何意在君先。须惩牛后羞余子，独占鳌头下九天。上苑未须夸得意，道山共拟便登仙。虽然富贵浮云等，要使功名在简编。
茂林修竹翠参天，一水西为尚折旋。欲泛羽觞追往事，怅无嘉客继前贤。短章回寄二三友，胜践堪寻八百年。笑拂苍崖题姓字，为言曾此掬流泉。
我方丱角子胜冠，我老君犹鬓未斑。可但孤生多疾疢，也输华馆富清闲。交情敢忘鶑求友，野性终便鹿在山。何日归欤同里社，杖藜来往翠微间。
之子才宜獬豸冠，我才童丱即窥斑。溟鹏已击三千里，天骥犹遗十二闲。五字饱闻传有位，尺书枉用到穷山。春风得句能相寄，待我犹存季孟间。
一读新诗一解颜，天孙机杼锦斓斑。致师自昔能无语，瞥眼君宜付等闲。风定波涛收万壑，云归紫翠出千山。论交早岁今华发，少有猜疑愧两间。
一念平生在报亲，九原今日喜追荣。鼎来天上维新渥，足慰人间罔极情。康乐弟兄传绝唱，胡威父子擅清名。君家盛事人难及，倦客闻风亦眼明。
一笑相逢意自亲，别来庭树几枯荣。流传郢客阳春句，想见鸱夷万里情。贾傅才能通国体，柳州文字占时名。何如一棹洮湖去，独泛沧波弄月明。
家山目断古幽州，百口来归路阻修。丁字无端轻介胄，蝉冠却羡出兜鍪。箕裘忍坠先人业，甔石谁为客子谋。不惜饥寒同一死，南来恐作北人羞。
侨居无地寄生涯，布袜青鞋着处家。太乙虚舟想莲叶，玄都活计问桃花。不堪众稚贫为累，坐使孤生发半华。傥许侏儒均赋粟，不妨老子自餐霞。
一来寒谷转春风，百万喁喁说此翁。坐见西州成俗阜，忍令北客尚途穷。筹边闻道无遗策，幕府流传已上功。便有细书催入觐，早回生意一言中。
少阳一疏折群奸，拂袖归来日月闲。误国小人犹法从，叩阍诸子自贤关。是非颇亦通千古，义利那能立两间。若向西湖浮画舫，好倾卮酒酹孤山。
仪真来往几经秋，风物淮南第一州。山势北来开壮观，大江东下峙危楼。沙头缥缈千家市，舻尾连翩万斛舟。去去烦君问耆老，几人犹得守林丘。
十万流离仰二天，淮民只说使君贤。向来积贮知无有，此去规模要有传。幼学可能传榷酤，远猷无惜助筹边。公余更向髯参问，今赋梅花第几篇。
一笑相逢句曲天，别来十五换流年。忍思渭上琼瑰咏，无复通泉宝剑篇。北渚春回芳树合，西山日暮碧云连。雁来数寄平安信，无限相思若个边。
桃花山下水流长，花不长开水自香。此地正须招隠士，山庵聊复对崇冈。屏帏缭绕竹千个，旌纛森严柏两行。士会不生今已矣，不妨闲处且徜徉。
年来去客半西东，须信劳生等转蓬。万里相望成别恨，一声何处递冥鸿。人情对景分忧乐，月色于今岂异同。莫把壮怀成索寞，举杯聊与吸清风。
鸡犬相闻里社同，琴书曾共客儒宫。南楼夜醉三更月，北固秋吟万里风。去鲁羡君勤采藻，游吴愧我尚飘蓬。相逢便与论心曲，莫笑依然旧阿蒙。
先生盛德信光亨，微物将诚愧晚生。春岸正当余雨过，寒江尚想小舟横。一奁走送惭迟暮，两舍相望欠割烹。未必甘芹解知味，王公当谅野人情。
鼎来佳句仰谦亨，春入池塘草正生。清夜拟陪檐雨酌，暮天应对碧云横。逍遥庄叟一枝稳，富贵齐人五鼎烹。戟卫肃迎挥手去，苏州应愧此时情。
向来北固萃群英，可但江山擅美名。秀气中间空畚筑，斯文今日遇权衡。歌成白雪传新唱，帆饱西风趣去程。会体使君珍重意，不专车马羡桓荣。
先生谠论在延英，早岁金瓯已覆名。自古正人羞枉尺，祇今公论有持衡。九重闻道将飞诏，一水何妨缓作程。莫笑田家去天远，春来野草亦敷荣。
鲁人岂解识东丘，夫子犹怀去鲁忧。公论世间谁了了，德人心事本休休。致身官路虽非远，回首家山盍少留。三径未荒松菊在，天涯多少望乡愁。
底须弹铗叹无家，自有诗人赋子嗟。平世岂应遗烛武，暮年安可傅长沙。为邻幸赐千金诺，进德相期一篑加。欲泛五湖观浩渺，兴来还可共浮槎。
樽酒论文弱冠前，交情老去只依然。久荒三径无来客，细拨青灯话昔年。少日功名谁汗简，旧游江海半华颠。君行试问都门柳，几送银袍上九天。
捷书夜到古朱方，之子登名甲乙行。伟行向来高月旦，遗经端合破天荒。公孙对策风云会，董子留名日月光。趋向一分燕越异，赠言惟有用心刚。
梦魂飞到碧霄东，日出扶桑万丈红。窗户曈曚开晓色，园林淡荡已春风。时平正使车书混，天远那能玉帛通。万事悠悠均梦尔，一樽聊与故人同。
青衫拟掾袭芳尘，短褐归来理钓缗。二纪期君绍先烈，一官投老祇参军。宦情自与秋光薄，公论犹期岁晚伸。见说宗工好风鉴，荐书何日到严宸。
闻道中原百战余，遗民亿万企来苏。浪言恢复真疏矣，绝意怀来亦可乎。北望凄凉皆故土，南来睥睨几狂胡。祇今淝水山川改，寄语元戎盍远图。
凛凛霜台起事功，翛翛三径任穷通。几因节物伤离别，无奈行藏苦异同。白露感怀悲杜老，黄楼得句忆坡翁。雁行何日齐飞去，岸帻相看酒一中。
万里秋光酒一钟，别来木末几西风。怀人滚滚东流水，问讯冥冥北去鸿。愧我形容难似旧，喜君意气尚摩空。相逢莫怪深相问，一笑犹疑是梦中。
大夫举酒属青衿，八十衰翁亦许临。要向席间明厚意，敢辞酒半效狂吟。持身勿使亏名义，学古还须探圣心。元日习乡君解否，须知齿发易骎骎。
莘野凄凉渭水遥，事功无复在渔樵。但令一第先余子，自可清名动圣朝。禁路家声犹赫奕，词场笔势已嫖姚。夜窗灯火秋来好，莫叹辛勤髀肉消。
知音十九在岩廊，姓字高悬日月旁。视草祇今虚省署，种花聊复向河阳。困穷已甚情当察，富贵徐来味更长。梵宇仙宫最佳处，诗成数寄水云乡。
春归花药尚红酣，送子脂车马在骖。幕画向来多实用，事机今可付常谈。学方用力须千百，事或当仁勿二三。别后欲知渔钓处，五湖天水共澄涵。
下田已漫高田槁，太守来迟归苦早。忽传亚倅府中来，太守停骖尚精祷。前日应祷五日期，今朝好雨随车归。迟速有期君解否，太守束装留不久。
攀辕父老杂儿童，十载重欣见此风。可但三年方论定，亦由去日与初同。一尘不染冰常莹，万折难回水必东。正直自应神所介，人心况有是非公。
亿万饥民久吁天，天开上瑞岂徒然。深潭龟拆寒莎底，浅土蝗遗宿麦边。厉气已消除日后，祥霙飞堕晓风前。醉吟楼上瀛洲客，为记三登第一年。
楼冈亭谷万山西，缥缈炊烟出翠微。归路正当清昼永，离怀莫怅白云飞。学医要使人无费，问道须知昨已非。好向庭闱商略此，短章中或有玄机。
眼看时事废因循，官路三年子独勤。袖有新诗频教我，邑无长策可留君。向来过计忧周陨，此去何时静楚氛。未必诗书尽虚语，勉哉行矣张吾军。
眼底纷纷利欲昏，君心当与哲人论。俗尘不染修茎露，世味逾轻太古尊。期月此来当岁俭，寒冬何地不春温。幡然不惮延陵去，季子清风百世存。
君家只隔小桥西，几度占星望少微。已向龙墀摅大对，不应鸾翼尚低飞。杖藜喜逐先生后，敛板谁知故我非。欲学丘江吟短句，锦文试觅景阳机。
夫子知名浙水西，妙年奥学洞几微。一官簿领身如寄，万里云霄步若飞。诗苦何妨同杜老，说难终不羡韩非。拟酬白雪阳春句，愿借天孙织女机。
官仓出粟遍东西，多谢朱公念隠微。但觉闾阎犹菜色，不知园囿已花飞。当年国论无同异，此日民言有是非。天上鸳鸿方刷羽，海边鸥鹭已忘机。
闻道吾犹及老成，高秋离索不胜情。朋缄已喜贤从事，二缶那堪对曲生。多病吾今同退鹢，壮怀君可掣长鲸。能来共醉西风否，木落千山夕照明。
云横不断古神州，缥缈河山总戍楼。此地几经人北顾，长江不住水东流。犬羊万里知离穴，稻蟹三吴正得秋。人事天时多错忤，一杯聊复润吟喉。
使君问政及郊扉，病叟何能措一辞。积粟鼌生真至计，屯田充国亦良规。将权可与他人共，德意须令旧壤知。闻说盐城有真令，相逢为说每相思。
霁色催云作晚霞，小桥却立岸乌纱。雨余菱芡新抽叶，秋早菰蒲未着花。灯影微茫行客艇，钟声缥缈梵王家。沉吟索句输公等，我欲临流理钓槎。
寄语金渊陆大夫，归田相府竟何如。提兵劫取已非矣，纵火烧残岂义欤。百口丧身端自尔，千钱酬直殆欺余。放翁旧隠佳山水，賸好归欤理故书。
喜见弦歌近帝京，又分风月向边城。时方急士国家计，事不辞难臣子情。塞下规模鼌御史，湟中勋业赵营平。君行试与重商略，乌鹊南来数寄声。
金科天上耿星辰，丹笔年来有屈伸。子去平反供母笑，民知宽大颂君仁。祇今茂苑题舆客，曾是琼林合席人。若问残生烦寄语，扁舟长占五湖春。
玉楼工就故人仙，宿草离离起暮烟。曾说项斯谁复记，尚怀中散子真贤。鼎来穷巷方今日，胜读残编已十年。西望犹能话离索，秋风来共钓鱼船。
美矣吾邦此大夫，仁中有勇信今无。治侔东里兴乡校，政压西门送女巫。谋广生员来共学，力排淫祀警群愚。一陶风俗成醇厚，千古声名泰华俱。
借蔬香积共晨炊，客里良辰总不知。孺子从渠均胙肉，南翁无处听巴词。神鸦得志饱终日，巢燕有心来及时。风雨聒人聋转甚，半钟浊酒可能治。
闻君筑室水云乡，一榻翛然独老庞。近挹荷香供几案，远邀山翠入轩窗。自歌自笑游鱼乐，时去时来白鸟双。何日过门成夜泊，一樽相与对银缸。
劝驾丁宁自汉兴，礼行郡国玉锵鸣。使君珍重新开宴，多士连翩喜策名。月窟一枝传好信，风帆千里送修程。主宾后会君知否，紫橐青袍对宠荣。
预宴当年记夙兴，笙歌堂上正和鸣。别来几送龙门客，去后空题雁塔名。麋鹿群中便野性，蜩鸠飞处笑云程。羞肴也到茅檐下，磊块堆盘里社荣。
先生人物眇应刘，千载诗亡独溯流。五字还堪荐郊庙，一官何事老林丘。章泉乐处知何似，南涧良朋亦健不。欲拜庞公何日是，梦随飞鹤过山头。
平生暗里识曹刘，眼底谁为第一流。锦里正应推老杜，鲁人亦解说东丘。骑馿颇忘推敲否，上马还能矍铄不。此去相思君会取，菊黄梅蘂上枝头。
之子交游柳与刘，朅来声闻水东流。悬知此去居三馆，可但当年记九丘。沧海狎鸥犹好在，红尘没马肯回不。短篇为寄章泉老，莫听浮沉付石头。
白社相从远与刘，可怜衲子溷儒流。自嗟达巷知夫子，缅想诸荀从太丘。书寄洪乔空尔耳，诗编杜集可容不。前山底处堪长望，我欲携筇上上头。
解印归来白社刘，风流靖节许同流。诗来几说鶑求友，老去自惭狐首丘。会合由来天幸耳，殷勤还识我心不。春回是处堪行乐，能复携钱挂杖头。
书贤从事我非刘，杰句君争万壑流。拟学岑参酬杜甫，可能列子识壶丘。倦游审已悬车矣，问字犹多载酒不。无限相思梅发处，手摧残雪嗅枝头。
自笑当年跃冶金，老来文物见彬彬。登名已喜多三邑，擢秀悬知敌万人。晴日琴堂开宴好，春风琼苑拜恩新。惟余卧病江湖客，坐看联翩对玉宸。
梅仙西上古仙乡，梅蘂先春特地香。自是邾人闻鲁柝，悬知晋盗避秦疆。名山久合清芜秽，穷巷犹闻缺盖藏。惠政由来要全美，须君努力佐琴堂。
去乡喜见似乡人，君去家山祇比邻。令长垂髫同里社，交承握手记城𬮱。弦歌堂上宁忘旧，樽俎筵中必告新。若也从容问无恙，为言鱼鸟已情亲。
疾风吹雨洗尘寰，北渚津头水没滩。千里送君黄鹄举，一生笑我白鸥闲。清名已至云霄上，逸气还充宇宙间。此去西湖重回首，淡烟疏柳认孤山。
风月平分古治中，挂帆直指水晶宫。祇今第宅多亲贵，自昔闾阎有厄穷。勿用弥缝乖直道，毋烦歌舞竞新功。举头见日长安近，诏入元非藉子公。
句曲山头白鹤飞，遥怜彩棒正宣威。仙家有喜迎仙吏，客路无尘点客衣。月澹郊原从犬卧，秋高篱落任鸡肥。子真东野齐名在，莫向西风苦念归。
老树槎牙记佛庐，露啼蛩吊百年余。鼎新堂殿谁为此，壮观林泉我弗如。身上无华惟布缕，盂中舐味祇山蔬。野僧勤瘁能如许，罪或无多乞赦除。
清才宁合驾缇车，天上新分竹使符。此去专城重摩抚，向来涉笔几嗟吁。南州想见歌何暮，北府犹闻戒疾驱。更恐掖垣须敏手，未应千骑出重湖。
一笑相逢此道同，别来木末几青红。自怜老去北窗下，犹得身栖广厦中。良夜拟乘千里月，神山竟隔一帆风。赠行更愧留行者，遮道歌翻别驾功。
索居灵琐久尘埃，一读新篇病眼开。妄意严诗编杜集，敢陪郭隗上燕台。纡朱晚岁徒云尔，养素平生壮矣哉。更许韩非书传尾，遗荣何止被云来。
车来流水马如龙，北上精蓝西复东。雅意只贪山在近，高标谁与子相同。门开正好来三益，文就何妨送五穷。拟向岩前分半席，可能辟地著邻翁。
门外青山跨伏龙，山头未晓日生东。竹林已喜王戎近，莲社还堪惠远同。盛事正应符地胜，清才岂必坐诗穷。欲成善颂陪张老，自笑尊前一秃翁。
汲取人间第二泉，酿成天上酌神仙。渠侬得此良佳矣，我辈为之或未然。职守近来成漫浪，湖山佳处且回旋。向阳花木逢春易，会取声名动日边。
之子通才不受拘，妙年文史足三余。司征关市方共二，宴启华堂正乐胥。锦帐笙歌香雾绕，禅房风月夜窗虚。后生取舍能如此，问信宁非远器欤。
几年黉宇傍城隈，礼乐文章蔽草莱。逵道一朝随地辟，宫墙数仞倚天开。举头日月清光近，入眼湖山秀气来。寄语乡邦头角士，龙门此去会风雷。
之子胸中不外营，轩亭水到自渠成。词章妙处窥骚雅，师友平生祇弟兄。元凯一门兼众美，夷齐千古擅双清。新诗有赠不知报，衰拙如余盍负荆。
轩亭闿爽喜新营，燕雀应来贺厦成。樽酒两忘贤与圣，韦编相对弟和兄。诗如绣段从头好，人似冰壶彻底清。寄语金昆同石友，道逢何日许班荆。
翛然风骨一臞仙，误走红尘逐世缘。亦欲名同天壤寿，且须句与日星悬。后湖废沼生春草，南郭遗墟起暮烟。闻道锦囊时有得，故山花鸟亦欣然。
门外平湖百顷宽，庭前翠竹绕栏干。鸟啼花笑四时好，几浄窗明六月寒。賸可琴书供昼永，不妨弦管到更阑。留行莫为歌杨柳，作计应须趁牡丹。
君住柟溪第几山，我家北渚水云间。二千里远来非易，三五朝留勿作难。有子已知头角异，安心宁恤鬓毛斑。尺书频寄问无恙，共乐生前日月闲。
别时庭户正秋清，划见园林翠织成。吴下余思频刮目，渭阳子岂遂忘情。堤间飞盖分垂柳，水面浮舟约半萍。乘兴时来共清话，相望能隔几牛鸣。
冠制殊常袖更宽，风流王谢出长干。笔端云锦呈天巧，胸次冰壶挹露寒。未许归期占信宿，想应喜色动门阑。贤昆自有长生术，为觅仙家九转丹。
叔世谁怜族派同，高情真有古人风。宗分大小稽周典，惠匝亲疏比范公。二顷开端能不吝，一编垂训可无穷。欲书盛事传千载，预愧衰孱语不工。
瓮牖篝灯一笑同，地炉烧火愧家风。论财以义轻浮俗，论道归儒识至公。行异于时方易沮，理趋于数要深穷。老来狂斐君无诮，他石犹堪付玉工。
道自周衰说异同，眼明伊洛振遗风。过人高行非难事，入圣微言本大公。道在鬼神常共在，术穷天地本无穷。三才并处君知否，不尔何裨造化工。
词场闻夺锦标归，好是斑衣映绿衣。永日湖山供赏咏，好风宫殿正清微。堂新六桂光宸翰，庭秀双芝焕彩闱。肯向长安夸得意，妙年伯玉已知非。
块坐经年不入山，山僮拍手笑衰颜。登高犹喜心期在，望远还惊目力悭。云气苍茫自羁旅，烟波飘荡几惸鳏。朝来旧雨添新雨，谁识安危指顾间。
我生场屋惯周旋，得失从知岂偶然。天理先须尽人事，时文端的本尘编。日烘瓮牖朝先起，雪压茅斋夜不眠。万里夷涂从此去，着鞭宁怕祖生先。
铁瓮城中十万家，哀弦促管竞繁华。昼长独有扬雄宅，天远空浮博望槎。读罢离骚想芳草，吟成梁父对菱花。客来莫问行藏事，且共卢仝七椀茶。
男邦养士拟侯邦，师帅宁分彼一方。明辨正须烦幕府，作成庶不异州庠。紫金山迥连三岛，甘露楼高俯八荒。六代豪华犹在目，停桡毋惜小徜徉。
七十衰翁入市归，感今怀昔泪沾衣。人稀旧识居犹是，俗竞新华质已非。九府泉悭谁改作，五材兵去孰防微。西山不属银绯客，只合高歌咏采薇。
学诗常拟邵尧夫，问道曾谒杨慈湖。尧夫之诗呈大朴，慈湖之学澄太虚。羡君优游两者间，傲视轩冕如蘧庐。何时从我山中居，绝胜泛绿依红蕖。
郭内无田负郭居，酒中有趣酒尊疏。波间屡听濯缨曲，架上时翻种树书。万里长风摧岸柳，一天清露属园蔬。故人欲问平安信，为说年来颇晏如。
百里儿童沸诵声，湖山堂上集群英。德星欲应今宵瑞，霖雨先开昨夜晴。正是壶中银漏永，不妨坐上玉山倾。明年此会君知否，冠佩蝉联拱圣明。
元祐名家几在亡，夫人懿德足传芳。事夫生死终无负，教子艰辛昔备尝。八秩燕颐天予寿，十行鸾诰月争光。穹窿原上春风起，无复潘舆驻夕阳。
奏篇重彻冕旒前，欲挽银河荡八埏。六计不为当世用，一编空受老人传。规恢汉祚天方启，问讯南昌尉已仙。遇合无人会成数，故山松柏惨寒烟。
大雅如公信不群，书藏万卷笔如神。再从鹗表腾霄汉，直上龙门振羽鳞。莲幕今无居右客，花封旧有去思民。从来姑孰佳山水，可惜题舆失伟人。
薄俗纷纷不再淳，吁嗟公子独振振。从知为善身心乐，不惮分财手足亲。韦布几人勤礼遇，杯盘一笑见天真。苍苍谁谓浑无信，千里名驹已绝尘。
当年垂橐叩天阍，自笑唯余舌尚存。下榻勤君延孺子，加餐愧我异王孙。归欤益轸门阑旧，至止频承笑语温。一日佳城符吉兆，千年福地锁灵根。
妙年故府接英游，盍上周行展壮猷。再命去天仍不远，此心于世澹无求。奏功仅许临岩邑，投老才能贰大州。总为当时人物惜，于公行止一虚舟。
问讯吾邦鹤发翁，惟公遗爱百年中。轻刑竞喜椼杨脱，薄赋谁嗟杼轴空。远卜虽孤桐邑望，贞游还喜葛仙同。从今枌社添尸祝，一念遥应肸蚃通。
历数阴功满巨编，皇天佑善信昭然。金闺密勿身通籍，云路连翩子着鞭。贝叶经中无别想，白莲社里得真筌。忽惊薤露传新唱，愁锁松陵柳泽烟。
季方当日缔华姻，曾款门阑列众宾。一别清台频换岁，重逢上苑正回春。白头自叹形容改，青眼相看笑语真。回首不堪成永诀，西风吹泪堕衣巾。
宝经堂上集儒绅，尚记囊书走下陈。学业如公本天得，笑谈于我最情亲。连床风雨寒窗夜，杯酒湖山上国春。坏壁无由见题字，旧游回首重伤神。
青衫试据忆当年，倾盖欣逢令尹贤。一远朋从忘岁月，相思客路渺山川。政成郡国君何憾，病卧闾阎我自怜。误喜雁来犹寄字，伤心鹤驾已腾天。
三载毗陵旧长官，棠阴犹锁暮烟寒。红莲幕下筹方运，细柳营中食已宽。家近不妨同昼锦，才难正合整朝冠。如何又作堂堂去，只有新诗付不刊。
妙年笔势已飞扬，便合收功翰墨场。黄甲未容登上第，青衫聊用慰高堂。一同簿领棠犹在，三迳归来菊未荒。下榻忍思畴昔事，送车空忆水云乡。
尚记侨居忆故园，俄闻华屋耸榱椽。连樯大舶回前浦，皓齿清歌出广筵。得丧已齐身外物，安闲自乐性中天。岳庄原上归全处，手种松杉起绿烟。
江头千骑肃传呼，五马东来侍板舆。賸欲平反供母笑，不妨宽大奉君书。凝香堂上荣何限，戏彩图中画不如。底事乘鸾天上去，固教遗恨满乡闾。
祥烟霁日丽重闱，尚记升堂拜母时。楚楚宾朋环绮席，翩翩仙子奉瑶卮。五花天上疏恩宠，九秩人间仰寿祺。盛事只今难仿佛，送车千乘拥灵輀。
桂山山在天台上，秋风吹云列屏障。山中有客芙蓉裳，日日来看桂丛长。老我住在京江湄，光芒夜夜占少微。哀哉死者不可作，薤露忽更招隠词。
庙宇巍峩对古坟，将军英气宛如存。当时改行除民害，历代封功沐宠恩。虎穴云埋山寂寞，蛟溪波冷月黄昏。我来吊古追行乐，驻马花前酹一樽。
自从朝奏一封还，便整归装问故山。剩得清名千载重，何妨晚节十年闲。惯寻夜雪逵溪路，却谢春风汉殿班。国史旧编加简讨，春秋直笔任诗删。
一邑何期获二贤，花开满县总翩翩。赋诗各出新机锦，裕国还饶内府钱。槐竹两行公事办，丝桐三弄政声传。作成和气农家好，多稼如云咏大田。
横江灏气欲欺裘，木落千林水露洲。偶为搜荒投陇亩，因而展省到松楸。神驹已应当年兆，祥笋还为后裔留。寄与老僧勤洒扫，庭前橘绿桂香浮。
夜读书窗未觉贫，朝看万瓦没鱼鳞。飘来灞岸春风絮，泻下瀛洲玉斛尘。笑我冗怀多俗事，羡君清思独凝神。遥怜夜月山阴道，还有扁舟乘兴人。
谁把长竿钓巨鱼，至今蹲石倚空虚。蜂房爱向山崖结，鸟迹疑从海岛居。入座翠岚生昼寂，夹川红树照春余。任公此去三千载，为看芳碑一嘅吁。
金吾不必问行由，此去逍遥物外游。半坞白云藏宿务，一声横笛下归牛。喜瞻杰阁三生像，藐视丛林四海州。为写濯缨疏拙句，谁言墨迹至今留。
地接丹丘姥岭赊，山盘曲折状如蛇。每因过此瞻双陇，何必从旁置万家。孝弟本根时润泽，诗书种子日萌芽。到来岂但春秋祀，酌水何妨一献花。
翠屋交空结夏阴，征鞍亭午喜登临。披开草棘千重路，洗出冰壶一片心。禅老还寻江浙去，诗家谁作楚梁吟。须知珠玉元无踵，不惜西风惠我音。
谁人洗甲挽天河，玉宇无尘海不波。汉使褰帷将命出，淮民挟纩被恩多。流离岂但身安集，凋瘵亲曾手拊摩。惠利才施催召亟，其如席未及温何。
英妙才华四十年，山林朝市姓名传。何妨万斛横江上，不碍千帆过目前。我肯尾书干木纸，人饶首著祖生鞭。金銮何日商风雅，伴直能呼孟浩然。
立顷谈余袂辄分，乖离数数异朋群。君如天揭行空日，我亦风吹过岭云。不许范张同饭黍，空惭李杜共论文。睽违动涉经年里，棋垒诗坛要策勋。
两年肥水喜相逢，托契门墙今已重。士有祢衡心肯荐，侯如雍齿首先封。更看谋略称筹幄，会见精神坐折冲。败走苻坚兵百万，围棋别墅意从容。
万里长江发自岷，作兴一代有斯人。六经疑难言前解，千古兴亡笔下陈。爱向田间看耜耒，肯留天上掌丝纶。如公到处镌佳句，今日池塘草自春。
还辕天作十分晴，泻出秋光一派清。走笔欲题人到迹，扬鞭不住马嘶声。顷禾晚熟黄云色，篱菊朝含白露英。得似渊明便归去，候门童稚出欢迎。
万古长淮一带流，从来战地不容休。间关千里军前饷，牢落重阳客里秋。怅望白衣来送酒，了无黄菊与簪头。何人早断楼兰首，试解君王宵旰忧。
飞屐来登最上峰，千山拥翠景无穷。遥看云影参差外，静听泉声断续中。今日黄花重九约，何时青眼一尊同。好天风月闲相寄，早晚南来有过鸿。
白石孤云自在闲，红尘一事不相关。寺遮翠霭青萝外，人到落花流水间。欲效锦囊收胜概，惭无玉带镇名山。白莲喜结当年社，未厌朝来暮便还。
曾到龙翔不记年，两峰巍压水中天。潮生潮落青芜外，人去人来白鹭边。四接远游僧万笠，重新旧观屋千椽。东南送目秋无际，隔岸人家问钓船。
鼎彝事业未渠休，鸥鹭寻盟暂与俦。路入芝岩真绝地，客延蓬岛尽名流。不辞一洗陶巾醉，更拟双飞谢屐游。谁赏洪都高阁句，落霞孤鹜唱渔舟。
多君养就大椿年，便腹诗书昼欲眠。绛阙当年名藉甚，白云他日迹飘然。千军笔扫人谁敌，九转丹成世莫传。倦眼功名旁袖手，剩看月露出新篇。
独占三秋压众芳，何夸橘绿与橙黄。自从分下月中种，果若飘来天际香。清影不嫌秋露白，新丛偏带晚烟苍。高枝已折郄生手，万斛奇芬贮锦囊。
祇因寻胜到林泉，四抱回峰万景连。僧过不知山隠寺，客来方见洞开天。浮图照水光相映，古木依崖影倒悬。风露了非人世界，濯缨秋后玉壶天。
七里滩头访子陵，水光山色见生平。欲为臣子定出处，知与君王分重轻。一介草茅真自负，三公轩冕未为荣。我来想像高风在，钓石岩前烟浪生。
华亭百尺跨嶙峋，照眼风光自吐吞。闲数炊烟分聚落，坐收奇观入壶尊。冈峦绕户云生袂，铙柝无声月在轩。更有何人佩黄犊，耕锄已遍落霞村。
蓬莱一境最奇哉，门外坑流傍石隈。巨竹不知何日裂，乔松总是昔年栽。石移莫匪神功运，岩筑更无山鬼来。料得众僧行道处，天花馥郁遍苍苔。
九曲烟霞景若何，移舟曲曲泛清波。丹峰绝顶笼花木，碧洞当门挂薜萝。仙迳鹤翻松露下，古潭龙蛰水云多。紫阳去后闲风月，独向平林倚櫂歌。
之径萦纡略彴横，松风和作步虚声。泉流碧玉千年润，山作灵丹九转成。琼馆向曾迎帝辇，冰衔今尚带朝缨。若非悯世天留与，那得华胥梦也清。
九锁峰尖不隔霄，翠蛟飞舞挟扶摇。气涵秦岭千秋雪，声撼钱塘八月潮。顿使形魂生羽翼，安知人世有尘嚣。此行似了仙槎梦，惟恨来贤不可招。
倦倚吴门思泬寥，怀人清致诗满瓢。池塘芳草梦初断，风雨落花魂正销。一百五日寒食节，二十四浦春江潮。遥知药圃晓经㔉，舍后蘼芜添绿苗。
林扉日日为谁开，底用潜驱俗驾回。路有险夷休跌荡，山无今古只崔嵬。千章佳木凌云上，万壑清流涌月来。寄语游人莫遄迈，世间何处不尘埃。
殷勤此别几时还，结足应须岩洞间。卒岁在家贫亦好，何人似我老来闲。九天使者邀归艇，五岳丈人分半山。已是南回行脚了，归休稳坐听潺湲。
碧云红树万山秋，蹑蹬攀萝径转幽。斜日荒荒岩际下，细泉浅浅寺前流。萧梁赐额名犹在，石塔藏碑字尚留。千载废兴真梦幻，青灯夜雨思悠悠。
千山万山闽中路，六尺枯藤两芒屦。去岁梅花迎我来，今岁梅花送我去。梅花岂解管送迎，白发胡为又南征。天荒地老终无情，归去归兮老石屏。
七十老翁头雪白，落在江湖卖诗册。平生知己管夷吾，得为万贡堂前客。嘲吟有罪遭天厄，谋归未办资身策。鸡林莫有买诗人，明日烦公问蕃舶。
晓风吹断花稍雨，青山白云无唾处。岚光滴翠湿人衣，踏碎琼瑶溪上步。人家远近屋参差，半成图画半成诗。若使山中无杜宇，登山临水定忘归。
春蚕成丝复成绢，养得夏蚕重剥茧。绢未脱轴拟输官，丝未下车图赎典。一春一夏为蚕忙，织妇布衣仍布裳。有布得着犹自可，今年无麻愁杀我。
腰镰上垅刈黄云，东家西家麦满门。前村寡妇拾滞穟，𫗴粥有余炊餠饵。我闻淮南麦最多，麦田今岁屯干戈。饱饭不知征战苦，生长此方真乐土。
武昌江头人送别，杨柳秋来不堪折。汉阳门外望南楼，昨日不知今日愁。英雄握手新相识，人情正好成南北。酒阑人散最关情，一雁西飞楚天碧。
津头晓步落潮痕，行尽蒲根到柳根。雁影参差半江月，鸡声咿喔数家村。求鱼看下连筒钓，乞火听敲邻舍门。料得锦城无此景，欲将图画寄王孙。
倚遍南楼更鹤楼，小亭潇洒最宜秋。接天烟浪来三峡，隔岸楼台又一州。豪杰不生机事息，古今无尽大江流。凭栏日暮怀乡国，崔颢诗中旧日愁。
寄声说与寻梅者，不在山边即水涯。又恐好枝为雪压，或生幽处被云遮。蜂黄涂额半含蕊，鹤膝翘空疏带花。此是寻梅端的处，折来须付与诗家。
东风入仗庆云翔，百辟朝元奉玉皇。一代安危寄黄发，群生枯瘁转青阳。梅花结果调勋鼎，柏叶宜年上寿觞。宰相黑头天子圣，赖公同与措时康。
野人何得以诗鸣，落魄骑馿走帝京。白发半头惊岁月，虚名一日动公卿。颇思湖上春风约，不柰楼头夜雨声。柳外断云筛日影，试听幽鸟话新晴。
帝里风光二月新，西湖几队踏青人。杏花时节偏饶雨，杨柳门墙易得春。或是或非尘里事，无穷无达醉中身。五陵年少夸豪举，寂寞诗家戴叔伦。
赤符新领旧乾坤，多谢君王问故人。暂作客星侵帝座，终为渔父老江滨。层台不啻几千仞，直钓何曾挂一鳞。莫道羊裘欠图画，丹青难写子陵真。
宛如公干卧漳滨，枕上穷吟过一春。遣病每怀诗眷属，访医因问药君臣。钻龟小卜占灾数，览镜羸形类别人。寄语霅川贤太守，新诗莫厌话愁频。
人生安分即逍遥，莫向明时叹不遭。赫赫几时还寂寂，闲闲到底胜劳劳。一心似水惟平好，万事如棋不着高。王谢功名有遗恨，争如刘阮醉陶陶。
孤标粲粲压群葩，独占春风管岁华。几树参差江上路，数枝装点野人家。冰池照影何须月，雪岸闻香不见花。绝似林间隠君子，自从幽处作生涯。
不特来观德庆碑，江山胜槩六朝遗。兴亡了不关吾事，登览胡为作许悲。梅为有香奇似雪，酒能无闷妙于诗。萧萧绿竹无人爱，留取云稍待凤来。
踏破白云登上方，自嫌尘土涴禅床。千山月色令人醉，半夜梅花入梦香。深谷不妨春到早，老僧殊为客来忙。山童懒惯劳呼唤，自拗枯松煮术汤。
岂说从来用处难，出乘五马看庐山。凤凰览德下千仞，虎豹憎人上九关。持论太高天动色，忧时未老鬓先斑。平生风节谁其似，汲黯朱云伯仲间。
长忆西湾系小舟，野人曾伴使君游。夜浮星子邀明月，雨对庐君说好秋。坐拥红妆磨宝砚，醉歌赤壁写银钩。当时一段风流事，翻作相思一段愁。
雁叫淮南欲雪天，倚楼无味抱愁眠。算从沧海白云际，行到黄州赤壁边。万事忌于怀壮志，一生穷为耸吟肩。鬓间白者休教镊，要使天知老可怜。
堂堂大节在朝廷，名重当时太华轻。乾道君臣千载遇，先生议论九重惊。人歌黄霸思遗爱，我颂朱云有直声。一瓣清香拜图像，英风凛凛尚如生。
高谈可听用心幽，灼见此翁非俗流。鞍马破家还避世，田园得地肯封侯。开窗修竹无由俗，绕屋青山总是秋。门外短篱看亦好，黄金菊间碧牵牛。
镜中双鬓已非鸦，身在江湖心在家。道路飘零如柳絮，山川迤逦近梅花。客行有债频沽酒，老怕无眠戒饮茶。昨夜梦归沧海上，钓竿横插雁边沙。
忆昨枫桥既语离，何期千里又相随。太湖不见鸱夷子，秋浦同寻杜牧之。灯火船窗深夜话，江山客路早冬诗。人间草木空无数，除却梅花莫我知。
致身虽自文章选，经世尤高政事科。以若所为即伊吕，使其不遇亦丘轲。长沙地窄儒衣阔，明月池干春水多。天以一贤私一路，其如四海九州何。
去年忆访潘怀县，樽俎风流主意饶。爆竹声中度残岁，华灯影里醉元宵。春风又起观梅兴，野客仍烦折简招。预想张园寻故事，插花秉烛过溪桥。
山灵未许到天池，又作西林一宿期。寺是晋时陶侃宅，记传隋代率更碑。山椒云气易为雨，客子情怀多费诗。暂借蒲团学禅寂，茶烟飞绕鬓边丝。
道人问我看庐山，地上争如阁上看。呈露千峰秋落木，雕锼万象客凭栏。静中见得天机妙，闲里回观世路难。管领风光有微憾，桂花香里酒瓶干。
拥鼻行吟上下廊，今宵又宿赞公房。松摇半夜风声壮，桂染中秋月色香。白石清泉闻笑语，名山大泽出文章。老夫甘作无名者，不逐纷纷举子忙。
乘鸾不见李腾空，试与寻真访故宫。黄叶堆边觅行路，紫烟深处望仙踪。眼高天近千山上，身共云栖一壑中。九叠屏风三叠水，更无诗句可形容。
忆见堤边种柳初，重来高树满东湖。交游太半入鬼录，歌醉一时逢酒徒。夜雨总成流水去，春风能免落花无。经行孺子亭边路，犹有沙鸥识老夫。
汝在何乡何姓名，路途凡百爱惺惺。衣裳脱著勤收管，饮食烹炰贵洁馨。每遇歇时寻竹所，须教宿处近旗亭。吾家僮约无多事，办取小心供使令。
联骑来寻失马翁，相期投宿此山中。一庭花影三更月，万壑松声半夜风。共把酒杯眠不得，剧谈世事恨无穷。明朝莫使儿童见，倘有江船吾欲东。
簦笠相随走路岐，一春不换旧征衣。雨行山崦黄泥坂，夜扣田家白板扉。身在乱蛙声里睡，心从化蝶梦中归。乡书十寄九不达，天北天南雁自飞。
方丈蓬莱去渺茫，天台祇在白云傍。羽衣金策群仙过，珠阁琼楼八桂香。采药有时逢道侣，挑包遇夜宿僧房。寒山拾得如相见，指点人间笑几场。
山林胜处说天台，仙佛多从此地栖。司马八篇通道妙，丰干一语指人迷。时逢好酒从容饮，莫把新诗取次题。白日看云思我否，惠连无分共攀跻。
乞得新晴赋晚霞，出门无路欲乘槎。忧风忧雨动经月，足食足衣能几家。一饭共君烹瓠叶，三杯无处看荷花。自成鼓吹喧朝夕，输与东湖两部蛙。
朅来问讯病维摩，花满溪堂竹满坡。发秃齿危俱老矣，人高诗苦柰穷何。四山便是清凉国，一室可为安乐窝。犹有忧时两行泪，临风挥洒湿藤萝。
妙手能移造化功，壶中幻出九华峰。山虽云小能栖凤，水不求深贵有龙。事纪淮南千古胜，记成嘉泰八年冬。先生不用赋招隠，办了功名访赤松。
不羡君为花县宰，羡君日坐漪岚堂。有时酒兴兼诗兴，无限山光与水光。百姓熙熙知教化，群胥凛凛对风霜。公余置酒看桃李，醉倒花前客自狂。
玉关人老鬓丝新，千里长城在一身。气使黄金结豪杰，手挥白羽静风尘。山河四望亭中景，桃李一开天下春。乡日满城骑战马，而今四野尽耕民。
折柳亭前送故人，平沙留得马蹄痕。云生渡北迷行路，烟起江南认别村。恨不与君同上道，归来无伴自开樽。西楼独倚黄昏月，欲倩飞鸿寄断魂。
大抵吾曹臭味同，留欢卜夜莫匆匆。一亭景物冰壶上，万里乾坤玉镜中。疏柳无心挂明月，败荷有恨倚西风。吟家旧日张公子，千首诗成句句工。
出郭风光便不同，转头犹恨去匆匆。维舟别岸鸦啼后，倚柂澄江雁影中。向老客怀惊岁月，乍寒天气转霜风。冰壶亭上人如玉，谩寄篇诗不暇工。
杜陵之后有孙耒，自守诗家法度严。秀骨可仙官况薄，高情追古俗人嫌。起看星斗夜推枕，为爱江山寒卷帘。饱吃梅花吟更好，锦囊虽富不伤廉。
村南村北晒蓑衣，好是云开日出时。太守少宽忧世志，野人为赋喜晴诗。两岐瑞麦黄金实，八茧吴蚕白雪丝。政事端知合天意，雨旸还亦顺人为。
千兵喝赏黄金尽，六月临戎白刃寒。慷慨丈夫为事别，太平人物济时难。谁言江左无王谢，今喜军中有范韩。汉节梅花留不住，借君一剑斩楼兰。
诸亭环立一湖湾，区界无多眼界宽。苍石传为伪刘物，绿波曾浴葛仙丹。两边堤树四时碧，一片冰壶六月寒。咫尺云烟接沧海，须知此地有龙蟠。
天近刚风吹面寒，绣衣玉立白云间。沧波万顷海南海，翠碧几重山外山。自觉登临无限意，谁思富贵不如闲。前峰若个神仙宅，指点烟霞见一斑。
角巾私第自逍遥，诸老之中此老高。无可柰何怀印绶，甚非得已用弓刀。风生玉帐千兵肃，天落金牌一札褒。缓急经心护乡井，生憎儿辈说功劳。
行尽松坡与竹坡，沿溪窈窕上岩阿。山深每恨客来少，寺近莫教僧到多。但觉洞中人不老，不知云外事如何。边头又报真消息，靼使来朝乞讲和。
胜概何妨近市廛，红尘疏处著三椽。数重青嶂横天末，一道澄江在眼前。海浪浴红朝出日，树林堆碧晚生烟。请君分付堤边石，莫使渔翁来系船。
识得潮阳钟子洪，今人可想古人风。文章有气吞余子，天地无情负此翁。问舍求田非细事，参禅学佛见新功。欲知别后真消息，莫惜频书寄海鸿。
一生飘泊老江湖，今日别公归故庐。此去怕无相见日，因风或有寄来书。云烟过眼时时变，草树惊秋夜夜疏。人物似公能几辈，不知天下竟何如。
少年行脚白头归，不负平生汗漫期。望断海山云漠漠，愁生江路草离离。一篇王粲登楼赋，几首巴陵送别诗。独倚篷窗无意绪，瓦盆倾酒忆金卮。
一台中立郁苍苍，四面山光接水光。潮信往来知气候，鼋精出没兆灾祥。烟生茶灶僧留款，风展蒲帆客去忙。白发东坡在何许，两行遗墨照琳琅。
诗瘦吾非沈隠侯，五穷相值结为雠。方愁度岭无相识，却喜闻韶到此州。世道从来三不合，客行何止七宜休。故人知我平生事，肯笑苏秦著弊裘。
横浦堂前举一卮，古榕阴下坐多时。连朝好雨千山润，昨夜新秋一叶知。梅岭乡来逢行者，兰亭今日又羲之。家声不坠风流在，如见初寮说好诗。
八境横陈淦水滨，异乡谁识倚楼人。江山不越乾坤大，烟雨翻成风月新。十载经营梅屋趣，三间突兀草堂邻。题诗未得惊人句，从此登临莫厌频。
一丘一壑自逍遥，莫怪山人索价高。是处园林可行乐，同来宾客不须招。临风桃李花狼藉，照水楼台影动摇。歌舞不容人不醉，樽前方见董娇娆。
别驾常怀物外心，黄金屡费买山林。后堂不肯著歌舞，高阁唯思贮古今。几处亭台新结束，一春风雨阻登临。野夫昨日闲乘兴，著屐寻诗到柳阴。
客里门庭可设罗，使君千骑肯相过。心忘贵贱交游重，论及兴衰感慨多。诸老逢时起岩壑，二边何日罢干戈。老夫何预人间事，归去沧江理钓蓑。
龙墀射策三千字，未抵胸中十万兵。远大无过为将相，文章争似立功名。当今天下几豪杰，独数君家两弟兄。世事从横人事左，未知何以措升平。
如公当向古人求，识面何须万户侯。浪说钓鳌游瀚海，真成骑鹤上扬州。受恩多处难为别，宿酒醒时始觉愁。回首平山堂下路，不堪风雨送归舟。
落魄江湖四十年，白头方办买山钱。老妻悬望占乌鹊，愚子催归若杜鹃。济世功名付豪杰，野人事业在林泉。难禁别后相思意，或有封书寄雁边。
旌旗千骑拥春华，倾动临川十万家。皂盖出郊因问柳，紫荷领客共看花。樽前人唱鶑随唱，堂下吏衙蜂亦衙。寄语风流贤太守，好留醉墨伴烟霞。
烈士家风从橐尊，时容野客上朱门。如登东观图书府，又似西岩水竹村。自以一闲销日月，谁知万虑满乾坤。诸公衮衮成何事，不若花前对酒樽。
吟诗不换校书郎，但欲封侯管醉乡。疏懒无成嵇叔夜，清狂似达贺知章。安贫不怕黄金尽，既老从教白发长。百计不如归去好，子孙相对说农桑。
老矣归欤东海村，长裾不复上王门。肉糜岂胜鱼羹饭，纨袴何如犊鼻禈。是处江山如送客，故园桐竹已生孙。分无功业书青史，或有诗名身后存。
一时议论动诸公，有诏西来玉节东。又见清朝更大化，好趋丹陛奏孤忠。片云不隔梅花月，一雪翻成柳絮风。把酒莫辞今夕醉，明朝车马去匆匆。